text:
AARALEN YA ARTIKULO 52
Atateng—Ipasal Yoy Ananak Yo ya Aroen si Jehova
“Saray ananak et tawir manlapud si Jehova.”—SAL. 127:3.
KANSION 134 Impiya na Dios Iray Ananak
DIAD SAYAN ARTIKULO *
1. Antoy inmatalek nen Jehova ed saray atateng?
PINALSA nen Jehova so inmunan sanasawa ya walaan na pilalek ya nawalaay ananak. Kanian duga imay ibabaga na Biblia: “Saray ananak et tawir manlapud si Jehova.” (Sal. 127:3) Antoy labay ya ibaga na satan? Imadyin mon walay baleg a kantidad na kuarta ya impaisinop ed sika na maapit a kaarom. Antoy naliknam? Lapud nanmatalekan to ka, seguradon maliket ka. Balet ompan mapaga ka no panon mon isinop itan ya kabaleg na kuarta. Si Jehova, say sankaapitan ya Kaaro tayo, et inmatalek to ed saray atateng so pangasikaso ed mas importante nen say kuarta. Inmatalek tod sikara so responsabilidad ya asikasoen tan seguroen ya maliket iray ananak da.
2. Anto ran tepet so pantongtongan tayo?
2 Siopay nepeg ya mandesisyon no kasin say sanasawa et mananak tan no kapigan ira nawalaay anak? Tan panon ya natulongan na atateng iray ananak da pian magmaliw ya maliket so bilay da? Aralen tayo so pigaran prinsipyo ya walad Salita na Dios ya makatulong ed saray sanasawan Kristiano pian makapandesisyon ira na duga.
RESPETOEN SO DESISYON NA SANASAWA
3. (a) Siopay nepeg ya mandesisyon no kasin say sanasawa et mananak? (b) Anto ran prinsipyo na Biblia so nepeg ya tandaan na kakaaro tan kapamilya na sanasawa?
3 Diad arum ya kultura, iilaloan iray balon kasal ya nawalaan ya tampol na ananak. Ompan desdesen ni ingen ira na kapamilya da tan na arum a totoo ya gawaen itan. Oniay imbaga nen Jethro, sakey a brother ed Asia, “Diad kongregasyon mi, dedesdesen na saray walaan na anak iray sanasawan anggapo ni anak da ya manpamilya la ra.” Onia met so naobserbaan nen Jeffrey, sakey nin brother ed Asia, “Wala ray mangibabaga ed saray sanasawan anggapoy anak ya anggapo kunoy mangasikaso ed sikara no ontatken ira.” Balet, nepeg ya say sanasawa so mandesisyon no kasin mananak ira odino andi. Desisyon da itan; sikaray akanresponsabilidad ed satan. (Gal. 6:5) Siempre, labay na saray kakaaro tan kapamilya na balon kasal ya maliket so sanasawa. Balet kaukolan dan tandaan ya aliwan sikara so mandesisyon noagta say sanasawan mismo.—1 Tes. 4:11.
4-5. Anton duaran tepet so importantin pantongtongan, tan kapigan itan nepeg ya pantongtongan? Ipaliwawa.
4 No say desisyon na sanasawa et mananak ira, kaukolan dan pantongtongan so duaran importantin tepet: Unona, kapigan da labay ya nawalaay anak? Komadua, pigara so labay dan anak? Balet, kapigan da nepeg ya pantongtongan itan? Tan akin ya importantin pantongtongan da iratan ya tepet?
5 Kaslakan, antis nin mankasal so saninaro, mas maabig no apantongtongan da la no kasin mananak ira. Akin ey? Lapud kaukolan ya pareho so desisyon da nipaakar ed satan. Ontan met, kaukolan dan ikonsidera no kasin akaparaan la ra ed satan ya responsabilidad. Wala ray saninaro ya nandesisyon ya palabasen da ni sakey o duaran taon kayari na pankasal da insan ira mananak, lapud no magmaliw la ran atateng, mas dakel lan panaon tan biskeg so usaren da ed pangasikaso ed anak da. Iisipen da ya no agni ran tampol mananak, wala ni panaon dan makapan-adjust ed bilay na walaay asawa tan mas onapit ni rad sakey tan sakey.—Efe. 5:33.
6. Lapud panaon ya pambibilayan tayo, antoy desisyon na arum ya sanasawa?
6 Saray arum ya Kristiano et inalig day alimbawa na taloran ananak nen Noe tan saray kaasawaan da. Agni ra nananak ya tampol. (Gen. 6:18; 9:18, 19; 10:1; 2 Ped. 2:5) Inkompara nen Jesus so panaon tayo ed “panaon nen Noe,” tan mapatnag ya manbibilay tayo met ed “mapeligro tan mair-irap a panaon.” (Mat. 24:37; 2 Tim. 3:1) Lapud satan, wala ray sanasawa ya nandesisyon ya agni ra mananak pian mas dakel ni nagawaan da ed panaglingkor ed si Jehova.
7. Panon ya makatulong ed sanasawa iray prinsipyo ya nabasad Lucas 14:28, 29 tan Proverbio 21:5?
7 Saray marunong ya sanasawa et unoren day prinsipyo ya ‘kuentaen ni nagastos’ antis iran mandesisyon no kasin mananak ira tan no pigara so labay dan anak. (Basaen so Lucas 14:28, 29.) Apruebaan la na saray atateng a nampabaleg na ananak ya aliwa labat itan ya magastos noagta mangupot met na panaon tan biskeg. Kanian importante ya ikonsidera na sanasawa irayan tepet: ‘Kasin kaukolan ya sikamin dua so mantrabaho pian nasuportaan iray pankaukolan na pamilya mi? Kasin apantongtongan mi la no anto ray “talagan kaukolan” na pamilya mi? No mantrabaho kamin dua, siopay mangasikaso ed ananak mi? Siopay labay min mangimpluensya ed panagnonot tan kakikiwas da?’ Saray sanasawa ya seryoso dan pantotongtongan iratan ya tepet et iyaaplika da so nabasad Proverbio 21:5.—Basaen.
8. Anto ran mairap ya situasyon so ilaloan ya nagawa na saray Kristianon sanasawa, tan antoy gawaen na maaron asawan laki?
8 Kaukolan tan kanepegan na anak so magenap a panaon tan panangasikaso na kada ateng to. Kanian no mantutumbokan so ananak, ompan nairapan iray atateng ya iter so panangasikaso ya kaukolan na kada anak. Inamin na saray sanasawan walaan na pigaran angkekelag ya ananak ya nairapan ira. Nayarin naynay ya naknaksawan ed pisikal tan emosyonal so sakey ya ina. Ompan lapud satan et anggapo lay biskeg ton manaral, manpikasi, tan regular ya manpulong. Sakey ni, nayarin nairapan ya manpokus ed saray Kristianon pantitipon tan agtanton minabang ed saratan. Siempre, gawaen na maaron asawan laki so nayarian to pian nasuportaan so asawa to no kaukolan na ananak da so panangasikaso, balanglan wala rad aral odino diad abung. Singa bilang, sarag ton ibaan so asawa to ed saray kimey ed abung. Pansagpotan to ya seguroen ya amin et nagunggonaan legan na Panagdayew na Pamilya. Tan lanang ton kaiba so pamilya to ed panagpulong.
BANGATAN IRAY ANAK YO YA AROEN SI JEHOVA
9-10. Antoy kaukolan ya gawaen na atateng pian natulongan da iray ananak da?
9 Anto ray nagawaan na atateng pian natulongan da ray ananak da ya aroen si Jehova? Panon da ran naprotektaan ed sayan mauges ya mundo? Aralen tayo so pigaran paraan pian nagawaan da itan.
10 Kerewen so tulong nen Jehova panamegley na pikakasi. Imanoen so alimbawa nen Manoa tan say asawa to, saray atateng nen Samson. Nen naamtaan nen Manoa ya malukon so asawa to, akikasi ed si Jehova ya ibangat To ra no panon dan pabalegen so anak da.
11. Panon ya naalig na saray atateng so alimbawa nen Manoa a singa nabasad Ukom 13:8?
11 Si Nihad tan Alma, ya tagad Bosnia tan Herzegovina, et akaaral ed alimbawa nen Manoa. Oniay imbaga ra: “Singa si Manoa, akikasi kami ed si Jehova pian ibangat to kami no panon kamin magmaliw ya maong ya atateng. Tan inebatan nen Jehova iray pikakasi mi ed nanduruman paraan—panamegley na Biblia, saray publikasyon, saray aral, tan kombension.”—Basaen so Ukom 13:8.
12. Anton alimbawa so impanengneng nen Jose tan Maria ed saray ananak da?
12 Manbangat panamegley na alimbawa. Importante no antoy ibagam, balet mas baleg so epekto ed anak mo na saray gagawaen mo. Segurado tayo ya angipanengneng na maabig ya alimbawa si Jose tan Maria ed saray ananak da, kaiba lay Jesus. Makulin nankimey si Jose pian nalegpet toy pamilya to. Ontan met, pinaseseg ira nen Jose ya pablien iray espiritual a bengatla. (Deu. 4:9, 10) Anggano agkekerewen na Ganggan ya awiten nen Jose so pamilya to ed Jerusalem pian “tinaon” ya selebraan so Paskua, siansia nin inawit to ra. (Luc. 2:41, 42) Ompan inisip na arum ya ulo na pamilya diad panaon nen Jose ya mairap, maabala, tan magastos no kaiba ed biahe so interon pamilya. Balet inapresya nen Jose iray espiritual a bengatla tan seguradon ontan met so imbangat to ya gawaen na ananak to. Kabkabisado met nen Maria so Kasulatan. Diad saray ibabaga tan gagawaen to, seguradon imbangat tod ananak to ya aroen day Salita na Dios.
13. Panon ya inalig na sakey ya sanasawa so alimbawa nen Jose tan Maria?
13 Inalig nen Nihad tan Alma so alimbawa nen Jose tan Maria. Panon itan ya akatulong ed sikara ya napabaleg so anak da ya aroen tan panlingkoran toy Dios? Imbaga ra, “Diad amin ya gagawaen mi, nansagpotan min ipanengneng ed anak mi ya talagan makapaliket no iyaplika iray prinsipyo nen Jehova.” Insan inyarum nen Nihad, “Ipanengneng mod alimbawam no antoy labay mon pagmaliwan na anak mo.”
14. Akin et kaukolan mon amtaen no siopa ray kaulop na ananak mo?
14 Tulongan so ananak mo ya manpili na maong iran kaulop. Kaukolan mon amtaen no siopa ray kaulop na ananak mo tan no antoy gagawaen da. Kaibad satan so pangamta no siopa ray ka-text tan ka-chat da panamegley na social media. Baleg so impluensya na saratan ya kaulop ed panagnonot tan kakikiwas na ananak mo.—1 Cor. 15:33.
15. Antoy naaralan na atateng ed alimbawa nen Jessie?
15 Balet panon to no agkabisado na atateng ya usaren iray computer odino gadyet? Oniay imbaga nen Jessie, sakey ya ama diad Pilipinas: “Agmi kabisadon usaren iray gadyet. Balet siansia nin babangatan mi ray ananak mi no panon dan naiwasan iray posiblin peligro na saratan.” Agbinawalan nen Jessie iray ananak to ya mangusar na saray gadyet lapu labat ta agto kabisado iratan. Oniay imbaga to: “Pinaseseg ko ray ananak ko ya usaren iratan pian manaral na balon lenguahe, manparaan parad aral, tan manbasa na Biblia ya inagew-agew.” No sakey kan ateng, kasin binasam tan impaliwawam la ed ananak mo so balansin simbawa nipaakar ed panag-text tan pangi-post na saray litrato ed Internet ya naromog ed seksion ya “Tinedyer” diad jw.org®? Kasin binantayan tan pinantongtongan yo lan kaiba iray ananak yo iray video ya Siopay Mangokontrol—Sika o Say Gadyet Mo? tan Magmaliw ya Matalino ed Pangusar na Social Network? * Makatulong iratan pian nibangat mod ananak mo no panon dan makabat ya usaren iray gadyet.—Pro. 13:20.
16. Antoy ginawa na dakel ya atateng, tan antoy resulta?
16 Manggagaway paraan so dakel ya atateng pian makapiulop so ananak da ed saramay maong so alimbawa ra ed panaglingkor ed Dios. Singa bilang, si N’Déni tan Bomine, ya sanasawan tagad Côte d’Ivoire, et naynay dan iimbitaan so manangasikaso na sirkito diad abung da. Oniay imbaga nen N’Déni: “Balbaleg so epekto na satan ed anak mi. Sikatoy nampayunir tan natan et manlilingkor la bilang kasandin manangasikaso na sirkito.” Kasin sarag yo met iyan aligen parad ananak yo?
17-18. Kapigan nepeg ya igapo na atateng so pangipasal ed ananak da?
17 Ipasal lan tampol so ananak yo. No ipasal ya tampol na atateng iray ananak da legan ya ugugaw ni ra, balibali epekto na satan ed sikara. (Pro. 22:6) Imanoen si Timoteo, ya sinmabi panaon et akaiba nen apostol Pablo ed impanbiahe to bilang misionero. Si Timoteo et impasal na nanay ton si Eunice tan say bai ton si Loida “manlapud inkaugaw” odino inkiyanak to.—2 Tim. 1:5; 3:15.
18 Say sakey nin sanasawa ya tagad Côte d’Ivoire et si Jean-Claude tan Peace. Pinabaleg da ray anemiran ananak da ya aroen tan panlingkoran si Jehova. Antoy akatulong ed sikara pian nagawaan da itan? Inalig day alimbawa nen Eunice tan Loida. Imbaga da, “Impurek mi ed ananak mi so Salita na Dios manlapud inkiyanak da, inggapo mi lan tampol ag-abayag kayarin niyanak ira.”—Deu. 6:6, 7.
19. Antoy labay ya ibaga na pangipurek na Salita na Dios ed ananak yo?
19 Antoy labay ya ibaga na “ipurek” so Salita nen Jehova ed ananak yo? Say labay ya ibaga na salitan “ipurek” et “pangibangat tan pangipanonot panamegley na mabetbet ya pangulit-ulit.” Pian nagawaan itan na atateng, kaukolan ya naynay dan kaiba iray angkelag nin ananak da. Nayarin no maminsan et nadismaya iray atateng ta kaukolan dan ulit-uliten ya bilinen iray ananak da. Balet, kaukolan ya ipasen na atateng ya sakey itan ya paraan pian natulongan da ray ananak da ya natalosan so Salita na Dios tan iyaplika itan.
20. Ipaliwawa no panon ya onaplika so Salmo 127:4 ed pamabaleg na ananak.
20 Kabaten ya maong iray ananak yo. Inkompara na Salmo 127 iray ananak ed saray pana. (Basaen so Salmo 127:4.) Saray pana et gawad nanduruman materyales tan nanduruma so kabaleg da. Ontan met iray ananak, duma so kada ugaw. Kanian kaukolan ya tebeken na atateng no panon dan ipasal so kada ugaw. Imbaga na sanasawan manaayam ed bansan Israel natan no antoy akatulong ed sikara pian napabaleg da so duaran ananak da ya manlingkor ed si Jehova, “Biig min inyaralan na Biblia so kada sakey ed saray ananak mi.” Siempre, say ulo na pamilya so mandesisyon no kasin kaukolan odino posible ya biig ya iyaralan so kada anak da.
TULONGAN KAYO NEN JEHOVA
21. Panon ya tutulongan nen Jehova iray atateng?
21 Ompan no maminsan, say pakalikna na atateng et agda sarag ya bangatan iray ananak da, balet saray anak et regalo ya nanlapu ed si Jehova. Sikatoy lanang ya akaparaan ya ontulong. Labalabay ton dengelen iray pikakasi na atateng. Tan eebatan toy pikakasi ra panamegley na Biblia, saray publikasyon tayo, ontan met ed alimbawa tan bilin na saray eksperiensyadon atateng ed kongregasyon.
22. Anto ray sankaabigan ya niiter na atateng ed ananak da?
22 Ibabaga na arum ya say responsabilidad na atateng ed pamabaleg na ananak et sabien toy 20 taon, balet diad tua, say inkaateng da et agbalot mangangga. Kaibad saray sankaabigan ya niiter da ed ananak da et say panangaro, panaon, tan panangipasal ya nibase ed Biblia. Nandurumay reaksion na kada ugaw ed panangipasal. Balet, dakel ed saray ananak ya pinabaleg na atateng ya mangaaro ed si Jehova et alikna da met imay alikna nen Joanna Mae, sakey ya sister ed Asia, oniay imbaga to: “No pawilen ko so impangipasal na atateng ko ed siak, pisalamatan kon maong ta dinisiplina da ak tan imbangat da ed siak ya aroen si Jehova. Agda ak labat basta inyanak, sineguro da met ya maliket so bilay ko.” (Pro. 23:24, 25) Ontan met so nalilikna na minilyon ya agagi tayo.
KANSION 59 Dayewen Tayoy Jehova
^ par. 5 Kaukolan kasi ya nawalaan na anak so sanasawa? No labay day nawalaan na anak, pigara? Tan panon dan ipasal so anak da ya aroen tan panlingkoran si Jehova? Pantongtongan tayod sayan artikulo iray alimbawa ed panaon tayo tan saray prinsipyo ed Biblia ya makatulong pian naebatan tayo iratan ya tepet.
^ par. 60 DESKRIPSION NA LITRATO: Pantotongtongan na sanasawan Kristiano no kasin labay day nawalaan na anak, ikokonsidera da so liket ontan met ed saray responsabilidad ya kaiba ed satan.
^ par. 64 DESKRIPSION NA LITRATO: Biig ya iyaaralan na sanasawa so ananak da lapud mandumaan so edad tan abilidad na ananak da.


c: text/html

text:
LEKSION 19
Say Unona ya Taloran Salot
Pinairap ya maong na saray Ehipsio iray Israelita. Imbaki nen Jehova si Moises tan Aaron ya ibaga ed Faraon iyan mensahe: ‘Ibulos mo ray totook pian makapandayew irad siak diad kalawakan.’ Malaslastog ya inmebat so Faraon: ‘Anggapoy pibabalik ed satay imbaga nen Jehova. Agko ibulos iray Israelita.’ Insan lalo to ran pinairap. Kanian ipaamta nen Jehova ed Faraon no siopay kakalabanen to. Antam no antoy ginawa nen Jehova? Angidapo na Samploran Salot ed Ehipto. Imbaga nen Jehova ed si Moises: ‘Agak dedengelen na Faraon. Nabuas na kabuasan, sikatoy onlad Ilog Nilo. La ka tan ibagam ed sikato ya lapud agto ibulos iray totook, magmaliw ya dala so danum na Ilog Nilo.’ Inmunor si Moises tan linmad Faraon. Sankanengneng na Faraon ya impaspas nen Aaron so baston to ed ilog tan nagmaliw ya dala so danum. Binmanget so ilog, inatey iray sira, tan agla nainum so danum na ilog. Balet agnin siansia ibulos na Faraon iray Israelita.
Kayari pitoran agew, pinapawil nen Jehova si Moises ed Faraon pian ibagad sikato: ‘No agmo ibulos iray totook, napano na patang so Ehipto.’ Intagey nen Aaron so baston to, tan dinmakel so patang. Walad loob na abung da, diad dukolan da, pati diad saray yaong da. Anggan iner walay patang! Imbaga na Faraon ed si Moises ya mikasi ed si Jehova pian ontunda lay salot. Im-promise na Faraon ya ibulos to la ray Israelita. Kanian pinatunda nen Jehova so salot. Nen tinipon na saray Ehipsio iray inaatey ya patang, abunbunton! Ambanget ed interon Ehipto. Balet, aglamet ibulos na Faraon iray totoo.
Insan imbaga nen Jehova ed si Moises: ‘Ipaspas nen Aaron so baston to diad dalin, tan say dabok et magmaliw ya ageyet odino angkekelag ya insekto ya mangetket.’ Biglan dinmakel so ageyet. Anggan saray lingkor na Faraon et imbaga dad sikato: ‘Nanlapud Dios iyan salot.’ Balet agnin siansia ibulos na Faraon iray Israelita.
“Ipanengneng ko natan ed sikara so pakayarik tan say biskeg ko, tan naamtaan da a say ngaran ko et Jehova.”—Jeremias 16:21

robotstxt: allowed

filter: keep


text:
Saray Nanlapuan na Halloween—Antoy Ibabaga na Biblia Nipaakar ed Saratan?
Say ebat na Biblia
Ag-abitla ed Biblia so Halloween. Balet ipapanengneng na saray lapuan na Halloween tan saray modernon kustombre na Halloween ya sayan selebrasyon et base ed saray aliwan tuan bangat nipaakar ed inaatey tan saray agnanengneng ya espiritu, odino saray demonyo.—Nengnengen so “History na Halloween tan saray kustombre na satan.”
Ibabaga na Biblia: “Nepeg ya anggapo ed sikayo so . . . onkonsulta ed saray anyani odino espiritu, odino ontawag ed saray inaatey.” (Deuteronomio 18:10-12, The Jerusalem Bible) Parad arum, say Halloween tan saramay gagawaen ed satan et panliketan labat tan anggapoy uges to, balet aliwan ontan so ibabaga na Biblia. Diad 1 Corinto 10:20, 21, oniay kuan na Biblia: “Agko labay a mikasakey kayod saray dimonyo. Agyo nayariay oninom ed kupay Katawan tan diad kupa da ray dimonyo.”—Maung a Balita.
History na Halloween tan saray kustombre na satan
Samhain: Say Halloween et nayarin nanlapu ed sayan “piesta a sinelebraan na saray Celt masulok lan 2,000 taon so apalabas,” kuan na The World Book Encyclopedia. “Panisiaan na saray Celt a nayarin miulop iray inaatey ed saray mabilay legan na Samhain. Tan sarag na saray mabilay so ombisitad saray inaatey.” Balet malinew so ibabangat na Biblia ya saray inaatey et “anggapoy amta ran balut.” (Ecclesiastes 9:5, Maung a Balita) Kanian agda nayariay mitongtong ed saray mabilay.
Saray kostyum, kendi, tan “trick or treat” diad Halloween: Unong ed libron Halloween—An American Holiday, An American History, saray arum a Celt et mansusulong na makapataktakot iran kostyum pian say amta na saramay liber-liber ya espiritu et kaiba da ra tan agda ra diwiten. Saray arum et mangiyaatang na saray kendi diad saray espiritu pian agda ra sakitan. Diad Europe nen Middle Age, aaligen na saray pari ya Katoliko iray kustombre na Halloween tan papaonlaen da ed kaabungan iray membro da ya aka-kostyum tan onkekerew na melag iran regalo. Balet ag-aabuloyan na Biblia ya ilaok ed panagdayew ed Dios iray kustombre na relihyon a nanlapud aliwan tua iran bangat.—2 Corinto 6:17.
Saray anyani, bampira, manananem, tan zombie: Abayag lan papanisiaan ya kabiangan iraya ed mauges iran espiritu. (Halloween Trivia) Malinew so ibabaga na Biblia a nepeg tayon labanan iray mauges ya espiritu, imbes ya miliket ed sikara.—Efeso 6:12.
Saray kalubasa ed Halloween: Diad Britain nen Middle Age, “saramay oonlad kaabungan et onkekerew na naakan bilang kasalat na pandasal da parad inaatey,” tan wala ray awit dan “silew a gawad binungawan ya lakamas tan say walad dalem a kandila et isisimbolo toy kamarerwan akulong ed purgatoryo.” (Halloween—From Pagan Ritual to Party Night) Ibabaga na arum a saray silew et uusaren pian paarawien iray mauges ya espiritu. Diad North America nen dekaday 1800, saray lakamas et sinalatan la na kalubasa lapud mas dakel tan mainomay ya bungawan tan ukitan. Saray pananisian nanlapuan na sayan kustombre, singa say imortal a kamarerwa, purgatoryo, tan panagdasal parad inaatey, et aliwan base ed Biblia.—Ezequiel 18:4.


text:
TEPET 11
Antoy Nagawa Sano Ompatey so Sakey a Too?
“Say espiritu to et ompapaway, sikatoy ompapawil ed dalin; diad satan a mismon agew et naandi so nonot to.”
“Saray mabilay et amta ra ya ompatey ira, balet saray inatey et anggapon balot so amta ra . . . Antokaman a nayarin gawaen na limam, gawam ed amin a biskeg mo, ta anggapo so kimey odino plano odino kakabatan odino karunongan diad Lubok, a laen mo.”
“Inkuan [nen Jesus] ni: ‘Say kaaro tayon si Lazaro et naugip, balet onla ak diman pian bangonen ko.’ Balet say imbaga nen Jesus et nipaakar ed impatey nen Lazaro. Ingen ta inisip dan say ibabaga to et nipaakar ed panagpainawa ed ugip. Kanian imbaga la nen Jesus ed sikara: ‘Inatey lay Lazaro.’”


text:
LEKSION 78
Impulong nen Jesus so Panarian
Nen abautismoan lay Jesus, ginmapon nampulong ya ibabaga to: ‘Asingger lay Panarian na Dios.’ Akila ed sikato iray disipulo to nen nampulong ed interon Galilea tan Judea. Nen pinmawil si Jesus ed binalegan ton baley ya Nazaret, linmad sinagoga, inala toy lukot nen Isaias, tan binasa ton maksil: ‘Inikdan ak nen Jehova na masanton espiritu pian nipulong ko so maong a balita.’ Antoy labay ya ibaga na satan? Labay ton ibaga, anggano labalabay na totoo ya nanengneng si Jesus ya manggaway milagro, say manunan rason no akin ya sikatoy akaawat na masanton espiritu et pian ipulong to so maong a balita. Insan to imbaga ed saramay wadman ed sinagoga: ‘Natan et asumpal iyan propesiya.’
Insan linmay Jesus ed Dayat na Galilea. Anengneng to ditan so apatiran disipulo to ya managsigay. Imbaga tod sikara: ‘Mila kayod siak, ta gawaen ta kayon managsigay na totoo.’ Sarayan disipulo et si Pedro, Andres, Santiago, tan Juan. Tinaynan dan tampol so negosyo dan panagsigay tan akila rad si Jesus. Impulong dad interon Galilea so Panarian nen Jehova. Nampulong ira diad saray sinagoga, tindaan, tan karsada. Dakdakel so totoon ontutumbok ed sikara anggan iner so laen da. Kinmayat so balita tungkol ed si Jesus diad amin ya lugar, ya anggad Sirya.
Sinmabi panaon, inikdan nen Jesus so arum ya patumbok to na pakayarin manpaabig na sakit tan manpapaway na demonyo ed saramay aselepan. Saray arum et akila ed sikato nen nampulong ed kada syudad tan baryo. Wala ray matoor ya bibii, singa si Maria Magdalena, Juana, Susana, tan arum ni, ya angasikaso ed saray nakaukolan nen Jesus tan saray patumbok to.
Nen nipasal la nen Jesus iray disipulo to, imbaki to la ran manpulong. Diad impanpulong dad interon Galilea, dakel ni so nagmaliw ya disipulo tan abautismoan ira. Dakdakel so malabay ya magmaliw ya disipulo nen Jesus, kanian inkompara to ra ed pagey diad uma ya nayari lan anien. Imbaga to: ‘Ipikasi yod si Jehova ya mangibaki ni na dakel ya manag-ani.’ Insan nampili si Jesus na 70 ya disipulo tan imbaki to ran sanderwa ya manpulong ed interon Judea. Binangatan day amin ya klase na totoo tungkol ed Panarian. Kapawil na saray disipulo, eksayted ira ya angistorya ed si Jesus no antoy agawa. Anggapoy nagawaan na Diablo pian napatunda so panagpulong.
Sinegurado nen Jesus ya itultuloy na saray disipulo to iyan importantin kimey sano akapawil lad tawen. Imbaga tod sikara: ‘Ipulong yo so maong ya balita diad interon mundo. Ibangat yod totoo so Salita na Dios, tan bautismoan yo ra.’
“Kaukolan ko met ya iyabawag ed arum a syudad so maong a balita na Panarian na Dios, ta saya so angibakian ed siak.”—Lucas 4:43


text: 40 Kayari na saraya, say manunan managserbi na iinumen+ na ari na Ehipto tan say manunan panadero et nankasalanan ed katawan da, say ari na Ehipto.2 Kanian sinmanok so Faraon ed duaran opisyal to, say manunan managserbi na iinumen tan say manunan panadero,+3 tan impaiyakar to ra ed prisoan diad abung na pangulo na saray guardia,+ diad pasen ya angiprisoan ed si Jose.+4 Insan tinuro na pangulo na saray guardia si Jose pian magmaliw a kaiba ra tan mangasikaso ed sikara,+ tan nansiansia rad prisoan diad pigaran panaon.*5 Namparan nankugip iramay akaprison managserbi na iinumen tan panadero na ari na Ehipto ed saksakey a labi, tan balang kugip et walaay kabaliksan.6 Kaimbuasan to, sanen linmoob si Jose et anengneng to ran maer-ermen.7 Kanian oniay intepet to ed saray opisyal na Faraon a kaiba ton apriso ed abung na katawan to: “Akin et maer-ermen iray kalupaan yo natan?”8 Diad saya et inkuan da ed sikato: “Nankugip kamin dua, balet anggapoy mangipatalos ed sikami.” Inkuan nen Jose ed sikara: “Agta say panangipatalos et betang na Dios?+ Ibaga yo itan ed siak, ipangasi yo.”9 Kanian insalaysay na manunan managserbi na iinumen so kugip to ed si Jose, ya inkuan to: “Diad kugip ko et walay sakey a sengeg na ubas ed arapan ko.10 Tan walay taloran sanga ed sayan sengeg na ubas, tan legan ya onsisimit itan, nanrosas tan amawala itan na saray monil na aluton ubas.11 Tan sankaegnaan koy kopa na Faraon, tan inalak iray ubas tan pinespes ko iratan ed kopa na Faraon. Kayari na satan et inyawat ko so kopa ed lima na Faraon.”12 Insan inkuan nen Jose ed sikato: “Saya so kabaliksan to: Say taloran sanga et taloran agew.13 Taloy agew manlapud natan et ibulos ka na Faraon,* ipawil to kad betang mo,+ tan iyawat mo so kopa ed lima na Faraon a singa datin gagawaen mo sanen sika so managserbi na iinumen to.+14 Anggaman ontan, nonot mo ak sano maabig lay kipapasen mo. Ipangasim, ipatnag mo ed siak so matoor a panangaro tan salita mo ak ed Faraon, pian nipaway ak ed sayan pasen.15 Diad tua et puersaan ak ya inala ed dalin na saray Hebreo,+ tan anggapon balot so ginawak dia pian iyan da ak ed prisoan.”*+16 Sanen anengneng na manunan panadero a maabig so impangipatalos nen Jose, inkuan tod sikato: “Nankugip ak met, tan diad satan et walay sankaagtok a taloran baskit a nankargay amputin tinapay,17 tan samay baskit a walad sankatapewan et mankargay amin a klase na inluton kanen parad Faraon, tan wala ray manok a mamangan ed saratan diad baskit ya akatapew ed ulok.”18 Insan inmebat si Jose, “Saya so kabaliksan to: Say taloran baskit et taloran agew.19 Taloy agew manlapud natan et putoten na Faraon so ulom* tan ibitin to kad sakey a poste, tan kanen na saray manok so laman mo.”+20 Natan, diad komatlon agew et say agew na inkiyanak+ na Faraon, tan sikatoy angitarya na ponsia parad amin a lingkor to, tan imbulos to so* manunan managserbi na iinumen tan say manunan panadero diad arapan na saray lingkor to.21 Tan impawil to so manunan managserbi na iinumen ed betang ton manserbi na iinumen, tan intuloy to so pangiyawat na kopa ed lima na Faraon.22 Balet imbitay to so manunan panadero, a singa ed samay impangipatalos nen Jose ed sikara.+23 Ingen, si Jose et agla anonotan na manunan managserbi na iinumen; sikatoy alingwanan to la.+


text:
Sasalimbengan Itayo nen Jehova Parad Kilalaban
Sasalimbengan Itayo nen Jehova Parad Kilalaban
“Sasalimbengan [kayo] na pakayari na Dios diad panamegley na pananisia yo parad sakey a kilalaban ya akaparaan lan iparungtal diad kaunoran a panaon.”—1 PED. 1:5.
ANTOY EBAT MO?
Panon itayon inyasingger nen Jehova ed tuan panagdayew?
Panon tayon nipanengneng ya manpapaigiya tayod simbawa nen Jehova?
Panon itayon papasesegen nen Jehova?
1, 2. (a) Akin et makaseguro itayon tulongan itayo na Dios pian makapansiansia itayon matoor? (b) Kaunongay amta nen Jehova ed balang sakey ed sikatayo?
“SAMAY akapansungdo anggad anggaan et sikatoy nilaban.” (Mat. 24:13) Diad sayan imbaga nen Jesus, indanet to ya nepeg itayon manmatoor anggad anggaan pian nilaban itayo sano deralen la na Dios so mundo nen Satanas. Balet ag-iilaloan nen Jehova ya nagawaan tayo itan diad dilin kakabatan tan biskeg tayo. Ipapaseguro na Biblia: “Matoor so Dios, tan agto abuloyan a nipaarap kayo ed tukso ya agyo nitepel, balet sano onsabi so tukso et sikatoy manggawa met na dalan a pawayan ta pian nasungdoan yo itan.” (1 Cor. 10:13) Antoy labay ya ibaga na satan?
2 Seseguroen nen Jehova ya ag-itayo nipaarap ed tukson agtayo nitepel. Sarag ton gawaen itan ta amta to so amin ya nipaakar ed sikatayo, kaiba la ray subok ya dadalanen tayo, say inkatoo tayo, tan no anggad iner so nasarag tayo. Talaga kasin kabkabat itayo na Dios? On. Unong ed Biblia et kabkabat to itayon maong. Kabisado toy inagew-agew a rotina tan saray hilig tayo. Sarag to ni ingen ya basaen so kanonotan tan intension na puso tayo.—Basaen so Salmo 139:1-6.
3, 4. (a) Panon ya nanengneng ed eksperiensya nen David ya iimanoen itayo nen Jehova bilang indibidual? (b) Antoy makapadinayew ya gagawaen nen Jehova natan?
3 Kasin singa imposible ya mangipanengneng so Dios na ontan ya interes ed sikatayo ran totoo? Naisip itan nen David, kanian oniay imbaga tod si Jehova: “No umamengen ko so saray tawen mo, kimey na saray gamegamet mo, say bulan tan saray bitewen ya ingganam, anto ta so too a manonot ka ed sikato?” (Sal. 8:3, 4) Nayarin nitepet itan nen David lapud mismon naeksperiensya to. Sikatoy bolirek ya anak nen Jesse, tan nen ugaw ni, sikatoy impasen nen Jehova bilang ‘lakin unong [makapaliket, NW] ed puso to’ tan pinili Ton magmaliw ya lider na Israel. (1 Sam. 13:14; 2 Sam. 7:8) Isipen pa labat so alikna nen David sanen naamtaan ton iimanoen manaya na Amalsa ed uniberso so pandadalepdep to anggano ordinaryon ugaw labat a managpastol!
4 Talagan makapadinayew met so personal ya interes ya ipapanengneng nen Jehova ed sikatayo natan. Titiponen tod tuan panagdayew iray “mablin bengatla na amin a nasyon,” tan tutulongan to ran makapansiansian matoor. (Ag. 2:7) Pian mas natalosan tayo no panon itayon tutulongan nen Jehova ya napansiansiay katooran tayo, amtaen tayo nin unona no panon ton iyaasingger iray totoo diad tuan panagdayew.
INYASINGGER ITAYO NA DIOS
5. Panon ya iyaasingger nen Jehova ed Anak to iray totoo? Mangiter na alimbawa.
5 Imbaga nen Jesus: “Anggapoy makadago ed siak no sikatoy ag-iyasingger na Ama ya angibaki ed siak.” (Juan 6:44) Ipapanengneng na sarayan salita a pian magmaliw itayon patumbok nen Kristo, kaukolan ya iyasingger itayo na Dios ed Anak to. Panon ya iyaasingger nen Jehova ed Anak to iray mauyamon totoo? Panamegley na panagpulong tan masanton espiritu. Singa bilang, sanen walad Filipos si Pablo tan saray kaiba ton misionero, pinulongan day biin say ngaran to et Lidia. Oniay ibabaga na pinuyanan a rekord: “Nilukasan nen Jehova so puso to pian manimano ed saray sasalitaen nen Pablo.” On, inusar nen Jehova so espiritu to pian tulongay Lidia ya natalosan so mensahe, kanian sikatoy abautismoan tan say sankaabungan to.—Gawa 16:13-15.
6. Panon ya inyasingger na Dios ed tuan panagdayew so balang sakey ed sikatayo?
6 Kasin si Lidia labat so akaeksperiensya na onia? Andi. No sakey kan dedikadon Kristiano, inyasingger ka met na Dios ed tuan panagdayew. No panon ya walay maabig ya anengneng nen Aman Jehova ed puso nen Lidia, wala met so maabig ya anengneng tod sika. Sanen dinmengel kad maong a balita, tinulongan ka nen Jehova panamegley na masanton espiritu pian natalosan mo itan. (1 Cor. 2:11, 12) Sanen nanggunaetan mon iyaplika iray nanaaralan mo, benendisyonan to ray sagpot mo. Sanen indedikam so bilay mod sikato, apaliket moy puso to. On, nanlapu la nen ginapoan moy manakar ed dalan na bilay, wadtan a lanang si Jehova ya mangaantabay ed sika.
7. Akin ya amta tayon tulongan itayo na Dios a makapansiansian matoor?
7 Tinulongan itayo nen Jehova sanen ginmapo itayon manlingkor ed sikato, tan agto itayo paulyan ed pansiansia tayon matoor. Amta ton agtayo naamtaan so katuaan diad dilin pakayari tayo, kanian ag-itayo met makapansiansiad katuaan diad dilin pakayari tayo. Sanen sinulatan nen apostol Pedro iray alanaan a Kristiano, oniay imbaga to: “Sasalimbengan [kayo] na pakayari na Dios diad panamegley na pananisia yo parad sakey a kilalaban ya akaparaan lan iparungtal diad kaunoran a panaon.” (1 Ped. 1:5) Sayan imbaga nen Pedro et onaplika met ed amin a Kristiano kanian nepeg tayon imanoen itan. Akin? Lapud kaukolan tayon amin so tulong na Dios pian makapansiansia tayon matoor ed sikato.
PUPUGERAN TO ITAYON MAKAGAWAY ALIWA
8. Akin ya kaukolay panalwar ed posibilidad ya makagawa itayoy aliwa?
8 Lapud saray problema tayod bilay tan ag-inkaperpekto, posiblin naapektoay espiritualidad tayo tan agtayo naliklikas ya aliwa la manayay aarapen tayo. (Basaen so Galacia 6:1.) Naeksperiensya itan a mismo nen David.
9, 10. Panon ya pinugeran nen Jehova si David a makagaway aliwa, tan antoy gagawaen to parad sikatayo natan?
9 Sanen si David et uusilan nen Arin Saul, makapadinayew so agto imbales anggano walay pankanawnawa to. (1 Sam. 24:2-7) Balet kayari na satan, walay agawan agto apokpokay sanok to. Anggapo lay naakan da kanian imbaki to ray sundalo ton mikasi ed kapara dan Israelita ya si Nabal pian onkerew na tulong. Balet ininsulto nen Nabal si David tan agto ra labay a tulongan kanian pinmetang so ulo to. Indaulo to ray sundalo to pian lusobey Nabal tan say interon sankaabungan to. Agto la inisip ya kasalanan ed Dios so pamatey ed inosentin totoo. Maong labat ta nanggaway paraan so asawa nen Nabal ya si Abigail, kanian apugeray David a makagaway graben kasalanan. Amoria nen David ya inusar nen Jehova si Abigail kanian oniay inkuan to: “Bendito si Jehova, a Dios na Israel, ya angibaki ed sika ed sayan agew ya onabet ed siak. Et bendito so karunongan mo, tan bendito ka ya angiyagel ed siak ed sayan agew ed pankasalanan ed dala, tan pangibales ko na inkasiak ed dili a limak.”—1 Sam. 25:9-13, 21, 22, 32, 33.
10 Antoy naaralan tayod saya? Inusar nen Jehova si Abigail pian pugeray David a makagaway aliwa. Ontan met so gagawaen to natan. Siempre, agtayo nepeg ya ilaloan ya mangibaki si Jehova na mamuger ed sikatayo sano kuan tayo lan gawaen so sakey a bengatlan aliwa; agtayo met sarag ya amtaen no panoy eksakton ikiwas nen Jehova ed sakey a situasyon odino no antoy iyabuloy ton nagawa pian nasumpal so linawa to. (Ecl. 11:5) Anggaman ontan, makapanmatalek itayo ya lawas amta nen Jehova so kipapasen tayo tan tulongan to itayon makapanmatoor. Oniay impaseguro to: “Bilinen ta ka tan ibangat ta ka ed dalan a nepeg mo a laen. Simbawaen ta ka a sinenengneng so matak ed sika.” (Sal. 32:8) Panon itayon bibilinen nen Jehova? Panon itayon nagunggonaan ed satan? Tan akin et segurado itayon igigiya nen Jehova iray totoo to natan? Imanoen no panon ya naebatan iratan a tepet diad libro na Apocalipsis.
SASALIMBENGAN TO ITAYO PANAMEGLEY NA SIMBAWA
11. Panon kalaknab so amta nen Jehova ed saray nagagawad amin a kongregasyon?
11 Diad pasingawey ya akarekord ed Apocalipsis kapitulo 2 tan 3, inusisa nen Jesu-Kristo no antoy nagagawad pitoran kongregasyon ed Asia Minor. Aliwa labat ya say interamentin kipapasen na sarayan kongregasyon so anengneng to. Imbes, sinalambit toy espisipikon kipapasen na kada kongregasyon tan ontan met ed pigaran indibidual, insan angiter na matukoy a komendasyon tan simbawa. Antoy naaralan tayod saya? Say pitoran kongregasyon et irerepresenta to ray alanaan a Kristiano kayari 1914, tan say simbawan inter nen Kristo ed sarayan kongregasyon et onaplika ed amin a kongregasyon natan ed interon mundo. Nibaga tayo sirin ya igigiya nen Jehova iray lingkor to panamegley na Anak to. Panon itayon nagunggonaan ed satan a panangigiya?
12. Antoy gawaen tayo pian nigiya itayo nen Jehova?
12 Say sakey a paraan pian minabang itayo ed maaron panangigiya nen Jehova et panamegley na personal a panagaral. Mangiiter si Jehova na daakan ya Makasulatan iran simbawa panamegley na saray publikasyon ya itatarya na matoor tan makabat ya aripen. (Mat. 24:45) Balet pian nagunggonaan itayo, kaukolan tayon ipanaon so panaral tan iyaplikay nanaaralan tayo. Say personal a panagaral so sakey ya paraan ya ‘pasasalimbengan itayod si Jehova pian ag-itayo natiror.’ (Jud. 24) Asalim ta lay akabasa na artikulod publikasyon tayo ya singa insulat parad sika? Awat mo itan tan isip mon simbawa itan a mismo nen Jehova ed sika. Si Jehova et singa sakey a kaaron tapiken toy takeb mo no walay labay ton ipaimano. Uusaren toy espiritu to pian ipaimano so ugali odino personalidad ya kaukolan tayon umanen. No mabulos tayon awaten so panangiwanwan na masanton espiritu, paigigiya itayo ed si Jehova. (Basaen so Salmo 139:23, 24.) Maabig sirin ya usisaen tayo no kaunongay panaon tan sagpot ya uusaren tayod panagaral.
13. Akin a maabig no usisaen tayo no kaunongay panaon tan sagpot ya uusaren tayod panagaral?
13 No sobray panaon tayod panagrelaks, anggapo lay panaon tayon manaral. Oniay naimano na sakey ya brother: “Main-inomay ya napalampas so eskedyul parad personal ya panagaral. Natan et agaylay karakel na napanpilian parad panrelaks tan agla tanton magastos ya singa nensaman. Wadtay TV, computer, tan cellphone. Agnasabaan.” No agtayo manalwar, kalkalnan naupot so panaon tayo parad makabaliksan a personal ya panagaral, anggad anggapo lan talaga. (Efe. 5:15-17) Maabig no tepetan tayoy sarili tayo: ‘Panon kabetbet so pangiyeeskedyul ko na mas aralem a panagaral ed Salita na Dios? Kasin gagawaen ko labat itan no walay paliwawa odino partik ed aral?’ No ontan, maabig no usaren tayo imay eskedyul tayod panagdayew na pamilya odino personal a panagaral pian kotkoten iray espiritual a kakabatan ya iiter nen Jehova pian nasalimbengan itayo parad kilalaban.—Uli. 2:1-5.
NAPAPABISKEG ITAYO NA PANAMASESEG
14. Anto ran teksto so mangipapanengneng ya iimanoen nen Jehova iray nalilikna tayo?
14 Dakerakel ya subok ed bilay so dinalan nen David. (1 Sam. 30:3-6) Napatnagan ed saray balikas ton nirekord ed Biblia ya amta nen Jehova so nalilikna to. (Basaen so Salmo 34:18; 56:8.) Amta met nen Jehova so nalilikna tayo. No asugatan o ‘nabtag so puso’ tayo odino ‘asakitay kamarerwa’ tayo, asinggeran to itayo. Aligliway David ed satan kanian inkanta to: “Maliket ak tan manggayaga ak ed panangasim, ta sika inimanom so gonigon ko; sika akabatan mo so kamarerwak a wala ed saray kasumpaan to.” (Sal. 31:7) Balet aglabat iimanoen nen Jehova iray gonigon tayo. Liligliwaen tan papasesegen to itayo pian ombiskeg so liknaan tayo. Say sakey ya uusaren to et saray Kristianon pantitipon.
15. Antoy naaralan tayod eksperiensya nen Asaf?
15 Nanengneng tayod eksperiensya nen salmistan Asaf so maabig ya resulta na iyatendid saray pantitipon. Say inimano to et say paniirap na saray matunong tan say iyaaligwas na saray mauges, kanian adismaya tan agto naapresyay serbisyo tod Dios. Oniay alikna to: ‘Apairap so kamarerwak tan asakitay pusok.’ Lapud satan et ngalngali tinmunday Asaf ed panlilingkor tod si Jehova. Antoy akatulong ed sikaton umanen so panmoria to? “Linmoob ak ed santuaryo na Dios” so inkuan to. Sanen akalimog to ray kapara ton lingkor nen Jehova, nipetek toy kanonotan to. Amoria ton temporaryo labat so iyaaligwas na saray mauges tan seguradon ipaakseb nen Jehova so hustisya. (Sal. 73:2, 13-22) Ontan itayo met natan. Nayarin onkapuy itayo lapud saray nanenengneng tayon ag-inkahustisya ed mundo nen Satanas. Balet, narepreskoan itayo tan mansiansia itayon maliket ed panaglingkor ed si Jehova no milimog itayod saray agagi.
16. Antoy naaralan tayod alimbawa nen Hana?
16 Panon to no walay agawad kongregasyon ya lapud satan et natatabangan ka lan miaral? Ompan inikbanan moy sakey a pribilehyo kanian nababaingan ka, odino walay babarongan mon agi. No ontay situasyon mo, makatulong so alimbawa nen Hana. (Basaen so 1 Samuel 1:4-8.) Sikatoy agonigon a maong lapud panag-insulto nen Penina, say sakey nin asawa nen masiken to. Lalon onloloor so ermen to diad tinaon ya iyaakar na pamilya ra diad Silo pian mangiyapay na bagat ed si Jehova. Talagan ambelabelat itan ed liknaan nen Hana kanian ‘mannangis tan agmangan.’ Balet, ag-imbaraan nen Hana so kipapasen to pian agla onlan mandayew ed si Jehova. Inapresya nen Jehova so katooran to tan benendisyonan To.—1 Sam. 1:11, 20.
17, 18. (a) Diad anto ran paraan ya napapabiskeg itayod saray aral? (b) Antoy nibagam ed maaron panangasikaso nen Jehova pian nasalimbengan itayo parad kilalaban?
17 Bilang Kristiano natan, maabig no aligen tayoy alimbawa nen Hana. Nepeg ya regular itayon miaral. Diad saratan ya pantitipon et nagagamoran tayoy panamaseseg a kakkaukolan tayo. (Heb. 10:24, 25) Makaligliwa so nalilikna tayon panangaro na agagi. Nayarin nainawaan so puso tayo lapud sakey a paliwawa odino komento. Diad piistoryaan tayo antis tan kayari na aral, nayarin walay agi ya napangibalikasan tayoy nalilikna tayo tan mamabiskeg ed liknaan tayo. (Uli. 15:23; 17:17) Sano mibibiang tayod maligsan pangansion na panangidayew ed si Jehova, nalelemeway liknaan tayo. Sano walay pakapapagaan tayo, nagkalalon kaukolan tayoy panamaseseg diad saray pantitipon. Ditan et liligliwaen itayo nen Jehova pian napabiskeg tan natulongan itayon mansiansian matoor.—Sal. 94:18, 19.
18 Lapud matalek itayod maaron panangasikaso na Dios tayo, nalilikna tayo met imay inkanta nen salmistan Asaf ed si Jehova: “Intabin mo ak ed limak a kawanan. Sika ibasbas mo ak a pati pamilin mo.” (Sal. 73:23, 24) Misalsalamat itayod si Jehova lapud sasalimbengan to itayo parad kilalaban!
[Tepetepet Parad Panagaral]
[Litrato ed pahina 28]
Inyasingger ka nen Jehova
[Saray litrato ed pahina 30]
Nasalimbengan itayo no iyaplika tayoy simbawa na Dios
[Litrato ed pahina 31]
Napapabiskeg itayo panamegley na panamaseseg na agagi


text:
Introduksion ed Seksion 8
Inikdan nen Jehova si Solomon na agnaparaan ya karunongan tan sikatoy pinili ton manpaalagey na templo, balet kalkalna ton tinaynan si Jehova. No sakey kan ateng, ipaliwawa ed anak mo ya inmarawi si Solomon ed si Jehova lapud naimpluensyaan na saray mandadayew ed dios ya aliwan tua. Naapag ed duara so panarian, tan nan-apostata tan nandayew ed imahen o idolo iray Israelita lapud saray mauges ya ari da. Diad saman et dakel ya matoor ya propeta nen Jehova so pinairap tan pinatey. Nagmaliw ya grabe so apostasya ed panarian ed norte lapud impluensya nen Reyna Jezebel. Makapaermen iman ya panaon ed Israel. Balet dakel nin siansia so Israelitan matoor ya nandayew ed si Jehova, singa si Arin Jehosafat tan si propetan Elias.
DIAD SAYAN SEKSION
LEKSION 44
Say Templo Parad si Jehova
Inter na Dios so kekerewen nen Arin Solomon tan inikdan to na baleg ya pribilehyo.
LEKSION 45
Naapag so Panarian
Dakel ya Israelita so tinmundan mandayew ed Jehova.
LEKSION 46
Subok Diad Palandey Carmel
Siopa so tuan Dios? Si Jehova o si Baal?
LEKSION 47
Pinabiskeg nen Jehova si Elias
Palagay mo, sarag to ka met kasin pabiskegen?
LEKSION 48
Abilay Lamet so Anak na Biin Balo
Duaran milagro diad sakey ya abung!
LEKSION 49
Dinusa so Mauges ya Reyna
Implano nen Jezebel ya pateyen si Nabot pian naala labat so dalin to! Anengneng nen Jehova so kaugsan nen Jezebel.
LEKSION 50
Inligtas nen Jehova si Jehosafat
Say maong ya arin si Jehosafat et nampikasi ed Dios nen nilusob na saray kalaban dan bansa so Juda.


text:
MANUNAN ARTIKULO
Taloran Bengatla ya Agnasaliw na Kuarta
MAKAPAKELAW ya anggano ngalngali la naandiay trabaho, abung, o pension iray totoo, dakel nin siansiay saliw lan saliw na nambabangil.
Say ontan iran totoo et mainomay ya nabiktima na saray makaingganyon advertisement ya mangibabagan kaukolan tayoy mas baleg ya abung, mas balibalin kotse, tan branded iran kawes. Panon to no anggapoy kuartam? Anggapoy problema
Balet ilusyon labat itan. “No iyutangan moy pangaliw na mabmabli ran gamit pian balibali tan mayaman so itsuram, singa ka mansusungap na cocaine pian nainawaay liknaan mo,” so kuan na libron The Narcissism Epidemic. “Diad gapo, parehon singa mamura tan marakep so epekto to
Ibabaga na Biblia ya makapuy so ‘pangipangta na saray kaykayarian tayo.’ (1 Juan 2:16) Diad tua, no say sankanonot tayon lanang et materyal, nibaliwala tayo la ray importantid bilay ya agnasaliw na kuarta. Nabasad ontumbok iran pahina so taloran alimbawa.
1. MARAKEP YA ULOPAN ED PAMILYA
Parad si Brianne, * tinedyer ya taga United States, masyado lan iikday importansia nen tatay to so trabaho tan kuarta. “Wala lad sikami so amin ya kaukolan mi, tan sobsobra ni ingen,” so kuan to, “balet anggapon lanang ed abung si Daddy’k ta lanang ya walad biahe. Antak ya say rason et trabaho, pero wala met so responsabilidad tod pamilya to!”
Isipen pa: Anto ray posiblin pagbabawian lanlamang na ama nen Brianne? Antoy epektod relasyon dan sanama diad pangiyuuna tod materyal? Antoy mas kaukolan na pamilya to nen say kuarta?
Saray makatulong ya prinsipyod Biblia:
“Say panangaro ed kuarta et lamot na amin a makaderal a bengatla, tan diad pampipirawat na arum ed saya et . . . sinasaksak day inkasikara na dakel ya ot-ot.”
—1 Timoteo 6:10.
‘Magmaong ni mangan na pising a karungom iray totoon inarom, nen say mangan na sankamaongan a karne a walay busolan.’
—Probirbio 15:17, Maung a Balita.
Tandaan: Say maong ya ulopan ed pamilya et agnasaliw na kuarta. Nagawa labat itan no lanang mo ran kaiba tan no ipanengneng moy panangaro tan atension ed sikara.
2. MAONG YA ARAPEN
“Ibabagan lanang nen Mommy’k ya miasawa ak ed lakin makuarta tan manaral ak kuno pian makalmo ak na balibalin trabaho no bilang ta naupot lay kuarta na asawak,” so kuan nen Sarah, a mantaon na 17. “Puros kuartay walad isip da.”
Isipen pa: No nonoten moy arapen, anto ray panaaburidoan mo? Antoy pakanengnengan ya sobsobra lay panaaburidom? Anto komon so mas balanse ya panagnonot na ina nen Sarah ed pinansyal a seguridad?
Saray makatulong ya prinsipyod Biblia:
“Agkayo la mantitipon na saray kayamanan diad dalin, a walaray bokbok tan lati a manderal, tan walaray matakew ya onloob tan mantakew.”
—Mateo 6:19.
“Agyo amta no antoy nagawa ed bilay yo nabuas.”
—Santiago 4:14.
Tandaan: Anggano dakel so tipon mo, agka nin siansia makasegurado ya maong so arapen mo. Natakew so kuarta tan ag-itan makatambal na sakit o napigilan toy ipatey. (Eclesiastes 7:12) Ibabangat na Biblia ya maong so arapen mo no kabaten moy Dios tan say gagala to.
3. INKAKONTENTO
“Pinabaleg kami na atateng mi ya simpli labat so bilay,” so kuan nen Tanya, a mantaon na 24. “Maliket kami nen kambal ko, anggano mabetbet ya no antoy kaukolan mi et aman met labat so wala.”
Isipen pa: Akin et mairap so mankontentod saray talagan kaukolan labat ed bilay? No kuartay pantongtongan, antoy ipapanengneng mon alimbawa ed pamilyam?
Saray makatulong ya prinsipyod Biblia:
“No walay naakan tan ikawes tayo, mankontento tayo la ed saratan.”
—1 Timoteo 6:8.
“Maliket iramay manonot ed espiritual a pankaukolan da.”
—Mateo 5:3.
Tandaan: Aliwan kuarta tan saray nasaliw na kuarta so sankaimportantian ed bilay. Ibabaga na Biblia: “Anggano dakdakel so kayarian na sakey a too, ag-iratan makapangiter ed sikato na bilay.” (Lucas 12:15) Magmaliw labat ya tuan maliket so bilay mo no antam so ebat ed sarayan tepet:
Antoy gagala na bilay?
Antoy nagawad arapen?
Panon kon napenek iray espiritual ya pankaukolan ko?
Saray Tasi nen Jehova ya angi-publish ed sayan magasin et akaparaan ya ontulong pian naamtaan moy ebat ed saratan ya tepet.
^ par. 8 Sinalatan iray ngaran ed sayan artikulo.


text:
Sarag Tayoy Mansiansian Malinis ed Moral
“Linisan yo iray kalimaan yo, . . . tan saray kapusoan yo.”
1. Antoy panmoria na mundo ed imoralidad?
SAY mundon pambibilayan tayo et napnoy imoralidad. Singa bilang, iisipen na dakel ya normal labat so homoseksualidad tan pisekso ed agda asawa. Maslak ed saray pelikula, babasaen, kansion, tan advertisement et puro imoral so karga da. (Sal. 12:8) Talagan kasmak la so imoralidad kanian ompan nitepet mo, ‘Kasin makapansiansia itayon malinis ed moral?’ Say ebat et on. Tan nagawaan tayo itan diad tulong nen Jehova.
2, 3. (a) Akin ya kaukolan tayon ipulisay iray makapuy ya pilalek? (b) Antoy aralen tayod sayan artikulo?
2 Balet, tandaan tayo ya pian mansiansia tayon malinis, nepeg tayon ipulisay iray imoral a pilalek. No panon ya say tapang et sagyaten toy sira, saray imoral ya pilalek et sagyaten toy sakey ya Kristiano no agto itan ipulisay a tampol. Lapud agtayo perpekto, satan ya pilalek et posiblin pansengegan na panggawa tayoy imoral. No mabisbiskeg la itan ya pilalek, agla itan nakontrol, ya anggad punton say sakey a lingkor nen Jehova et makagaway imoral no walay pankanawnawa ton gawaen itan. Singa ibabaga na Biblia: “Say pilalek . . . iyanak toy kasalanan.”
3 Tandaan tayo sirin ya say pilalek et posiblin pansengegan na pakagawa tayoy ambelat a kasalanan. Balet no agtayo itan abuloyan ya ontubo ed puso tayo, napaliisan tayoy manggawa na imoral pati saray makapuy ya resulta na satan! (Gal. 5:16) Aralen tayo so taloran makatulong pian nalabanan tayo ray makapuy a pilalek: say relasyon tayod si Jehova, say simbawa ed Salita to, tan say tulong na saray maespiritual ya agagi.
“ONAPIT KAYO ED DIOS”
4. Akin ya importante ya onapit tayod si Jehova?
4 Oniay ibabaga na Biblia ed saramay labay day ‘onapit ed Dios’: “Linisan yo iray kalimaan yo, . . . tan saray kapusoan yo.” (Sant. 4:8) No talagan papablien tayoy pikakaaro tayod si Jehova, gawaen tayoy anggaay nayarian tayo pian napaliket tayo ed amin ya gagawaen tan nononoten tayo. No ipokus tayoy nonot tayod saray bengatlan malinis, maong, tan makapadinayew, nawalaan itayoy malinis a puso. (Sal. 24:3, 4; 51:6; Fil. 4:8) Tua, natatalosan nen Jehova ya agtayo perpekto. Amta to ya walay tendensia tayon nawalaay makapuy a pilalek. Balet no pappaulyanan tayo labat iray mauges a bengatla ed nonot tayo imbes ya ipulisay iratan, napaermen tayoy Jehova. (Gen. 6:5, 6) Tandaan tayo itan pian magmaliw itayon mas determinado ya pansiansiaen a malinis so kanonotan tayo.
5, 6. Panon ya makatulong so pikakasi pian nalabanan tayoy imoral iran pilalek?
5 No naynay tayon manpipikasi, tulongan itayo nen Jehova pian nalabanan iray mauges a kanonotan. Ikdan to tayoy masanton espiritu to pian mas determinado tayon mansiansian malinis ed moral tan labanan so imoral ya panagnonot. Ibaga tayod si Jehova ya sikatoy labalabay tayon paliketen diad saray dadalepdepen na puso tayo. (Sal. 19:14) Kasin ipipikasi tayon usisaen nen Jehova so puso tayo pian nanengneng to no wala ra ditan so makapuy a pilalek odino motibo ya manresultad pankasalanan tayo? (Sal. 139:23, 24) Kasin regular tayon ipipikasi ya tulongan to itayon mansiansian matoor no wala ray tukso?
6 Ompan say impamabaleg odino saray datin kagagawa tayo so rason no akin ya wala ray makapuy ya pilalek tayo. Anggaman ontan, tulongan itayo nen Jehova ya manguman pian nagawaan tayoy linawa to. Singa bilang, nen akikalugoran si Arin David ed si Batseba, sikatoy nagbabawi tan nampikasi ed si Jehova: “Gawam pan malinis so pusok, . . . tan ikdan mo ak na sakey a balo tan mapekder ya espiritu.” (Sal. 51:10, 12, NW) Lapud agtayo perpekto, nayarin say labalabay tayon gawaen et makapuy, balet sarag itayon tulongan nen Jehova pian mas mabiskeg so pilalek tayon gawaen so duga. Anggano linmamut lad puso tayo iray makapuy ya pilalek, sarag itayon igiya nen Jehova pian naunor tayo ray ganggan to tan niyaplika iratan. Tulongan to itayon nakontrol so agperpekton kanonotan tayo.
“MAGMALIW KAYON MANANUMPAL NA SALITA”
7. Panon ya makatulong so Salita na Dios pian nalabanan tayoy imoral iran panagnonot?
7 Eebatan nen Jehova iray pikakasi tayo panamegley na Salita to, say Biblia. Say karunongan ya walad Salita na Dios et “malinis.” (Sant. 3:17) Kanian say inagew-agew ya pambasa na Biblia tan pandalepdep ed saray nababasa tayo et makatulong pian nalabanan tayoy imoral iran panagnonot. (Sal. 19:7, 11; 119:9, 11) Nabasa tayo met ed Biblia iray alimbawa tan espisipikon bilin ya ontulong pian nipulisay tayoy makapuy iran pilalek.
8, 9. (a) Akin ya akagaway seksual ya imoralidad so sakey a kalangweran a laki? (b) Anto ran situasyon natan so napaliisan no iyaplika tayoy pasakbay ya walad Uliran kapitulo 7?
8 Oniay nabasa tayod Uliran 5:8, NW: “[Say imoral a bii et] arawian mo; Agka onaasingger ed lolooban na abung to.” Mapeligro so pangibaliwalad sayan simbawa, a singa nanengneng tayod Uliran kapitulo 7. Nabasa tayo ditan so nipaakar ed kalangweran a laki ya dinmalan ed karsadan asingger ed abung na imoral a bii. Mansirunget lad saman. Diad suyok na karsada, inmasingger ed sikato iman a bii, ya makapaakit so sulong to. Ingguyor to tan inangoban to, tan tinukso to diad makapaakit ya panagsalita. Kanian ag-alabanan na kalangweran so pilalek to ya anggad akagaway seksual ya imoralidad. Ag-implano na kalangweran a laki so manggaway imoral balet lapud kulang na kakabatan tan kinmapuy so pakatebek to, agawaan to itan. Kaukolan to laingen ya arapen iray mauges ya resulta na ginawa to. Ag-itan komon agawad sikato no inarawian to iman ya imoral a bii!
9 Kasin no maminsan et singa tayo met samay kalangweran a laki ya onkapuy so pakatebek tayo tan iyan tayoy sarili tayod situasyon ya liingen toy makapuy iran pilalek? Singa bilang, diad labi, wala ray channel ed telebisyon ya imoral iran programa so ipapalabas da. Kanian mapeligro no iyalis-alis tayoy channel pian mananap na nabantayan. Mapeligro met no basta tayo labat i-click iray link ed Internet, odino naynay ya mi-chat tan mangusar na saray Web site ya mangimbitad sikatayon manbantay na pornograpiya odino mangiyoopresi na imoral iran serbisyo. Saratan ya situasyon et nayarin liingen toy imoral iran pilalek, tan pakapuyen toy determinasyon tayon mansiansian malinis ed moral.
10. Akin et mapeligro so pikakarinyoan? (Nengnengen so litrato ed gapo na artikulo.)
10 Ibabaga met na Biblia no panon so nepeg ya pantrato tayod saray agtayo kaparay sekso. (Basaen so 1 Timoteo 5:2.) Ipapanengneng na saray Kristiano so romantikon atension dia labat ed asawa da odino ed piasawaan da. Ag-ira mikakarinyoan odino mi-flirt ed arum. Ompan wala ray manisip ya agmet mauges so pangipanengneng na romantikon atension ed arum diad kiwas, andawes, tan kakanengneng da, basta anggapo met so nagawan bembenan, angoban, odino pisekso. Balet no mikarinyoan so sakey, nayarin liingen na satan so imoral ya panagnonot ya manresultad imoralidad. Agawa itan ed samay kalangweran a laki diad Uliran kapitulo 7
11. Antoy naaralan tayod si Jose?
11 Si Jose et maabig ya alimbawa. Sanen sikatoy tinukso na asawa nen Potifar ya misekso, impulisay to itan. Balet sikatoy agtinundaan na asawa nen Potifar. Inagew-agew ton tinukso si Jose ya mansiansia ed abung to. (Gen. 39:7, 8, 10) Unong ed sakey ya scholar na Biblia, aliling to et ibabaga na asawa nen Potifar ed si Jose: “‘Dia ka labat ed abay ko anggan magano,’ ta iilaloan ton [si Jose] so unonan manggaway paraan.” Balet, determinadoy Jose ya ipulisay so panutukso na saman a bii. Agto inabuloyan ya ontubod puso to so makapuy ya pilalek. Nen puersaen la na asawa nen Potifar si Jose ya misekso ed sikato, kinmiwas a tampol. “Batik ed paway si Jose tan atilak ed lima na bii so kawes to.”
12. Panon ya nayarin naimpluensiaan na saray nanenengneng tayo so puso tayo?
12 Impasakbay nen Jesus ya nayarin naimpluensiaan na saray nanenengneng tayo so puso tayo, tan liingen na satan so makapuy iran seksual ya pilalek. Imbaga to: “Siopaman a naynay ya onlilinggis ed sakey a bii tekep na pampilpilalek ed sikato et akikalugoran la ed sikato dia ed puso to.” (Mat. 5:28) Ontan so agawad si Arin David. Manlapud toktok na abung to, “anengneng to so sakey a bii a manaames.” (2 Sam. 11:2) Agto inalisay mata tan sikato lay sankanonot ton lanang. Kanian pinilalek toy agto asawa tan akikalugoran.
13. Akin ya kaukolan tayoy ‘misipanan ed mata tayo,’ tan antoy kaibad satan?
13 Pian nalabanan tayoy pampantasya ed imoral a bengatla, kaukolan tayoy ‘misipanan ed mata tayo,’ a singa ginawa nen Job. (Job 31:1, 7, 9) Kaukolan ya determinado tayon kontrolen so mata tayo tan agtayo itan aabuloyan ya onlinggis ed arum tekep na seksual a pampilalek. Kaibad satan so inengneng ed saray imoral a litrato
14. Panon tayon nagunggonaan ed saray simbawa na Biblia pian mansiansia tayon malinis ed moral?
14 No base ed sarayay naaralan tayo et nanengneng mo ya kaukolan mo ni mansagpot pian nalabanay makapuy iran pilalek, kiwas ka lan tampol. Iyaplikam so simbawa na Salita na Dios ya ontulong ed sikan napaliisan iray makapuy ya kagagawa tan mansiansian malinis ed moral.
‘TAWAGEN IRAY MAMASIKEN ED KONGREGASYON’
15. No naiirapan tayon labanan iray makapuy ya pilalek, akin ya importante so ikerew na tulong?
15 No naiirapan tayon labanan iray makapuy ya seksual a pilalek, makatulong iray agagi. Siempre, aliwan mainomay ya ibaga ed arum so personal a problema tayo. Balet tandaan, importante so ikerew na tulong. (Uli. 18:1; Heb. 3:12, 13) No ibagam ed elder so kakapuyan mo, natulongan to kan nanengneng no anto ray kaukolan mon umanen pian mansiansia kad panangaro nen Jehova.
16, 17. (a) Panon ya natulongan na saray elder iramay naiirapan ya labanan so imoral iran pilalek? Mangiter na alimbawa. (b) Akin ya kaukolan ya onkerew a tampol na tulong so siopaman ya onnenengneng odino manbabantay na pornograpiya?
16 Saray elder ed kongregasyon et kualipikado ya ontulong ed sikatayo. (Basaen so Santiago 5:13-15.) Walay kalangweran a laki diad Brazil ya diad dakel a taon et irap ton nilabanan so makapuy ya pilalek to. Imbaga to: “Amtak ya aglabay nen Jehova iray nononoten ko, balet ambaing ak ya ibagad arum so naliliknak.” Maong labat ta naimano na sakey ya elder ya kaukolan toy tulong tan pinaseseg to iyan kalangweran ya patulongan ed saray elder. Oniay nanonotan na sayan kalangweran: “Abigla ak ed kamaongan ya impanengneng na saray elder, maomaong irad siak tan tinalosan da ak, mas ni nen say iilaloan ko. Dinengel dan maong so problemak. Panamegley na Biblia et impaseguro dad siak ya inaro ak nen Jehova, tan impikasi da ak. Kanian mas mainomay kon inawat so simbawa ra ya base ed Biblia.” Kayari pigaran taon, sikatoy inmaligwas ed espiritual, tan inkuan to: “Talagan apaneknekan ko ya importante so ikerew na tulong imbes ya sakbaten tayon bukor so problema tayo.”
17 No say sakey et wala ray imoral ya pilalek to lapud inenengneng odino pambabantay toy pornograpiya, kaukolan ya onkerew a tampol na tulong. No pabayagen to ni, mas baleg so posibilidad ya saray marutak a pilalek to et ‘mangiyanak na kasalanan,’ ya lapud satan et nasakitan toy liknaan na arum tan mangiter na kababaingan ed ngaran nen Jehova. Dakel so kinmerew na tulong ed saray elder tan inawat day simbawa da lapud labay dan paliketen si Jehova tan labay day mansiansia ed kongregasyon.
DETERMINADO YA MANSIANSIAN MALINIS!
18. Antoy determinadom ya gawaen?
18 Legan ya lalon onaabeba so moral na totoo ed mundo nen Satanas, seguradon naliliketan si Jehova ed saray lingkor to ya gagawaen day anggaay nayarian dan mansiansian malinis so kanonotan da tan uunoren day atagey ya estandarte tod moral! Komon ta balang sakey ed sikatayo et determinadon mansiansian maapit ed si Jehova tan awaten so panangigiya to panamegley na Salita to tan na kongregasyon. No mansiansia itayon malinis ed moral, magmaliw itayon maliket tan walay deen na nonot tayo. (Sal. 119:5, 6) Tan diad arapen, no anggapo lay Satanas, manbilay itayod andi-anggaan diad malinis ya balon mundo.


text:
SAY PANAG-BANTAYAN No. 3 2016 | No Ompatey so Inaro Tayod Bilay
Anggapo so toon nipuera ed saray graben epekto na ipapatey. Antoy nagawaan tayo no ompatey so kapamilya o maapit ya kaaro tayo?
MANUNAN ARTIKULO
No Ompatey so Inaro Tayod Bilay
Panon ya nasarag na sakey so ermen ya nalilikna to? Tan nabilay ni kasi iray inaatey ya inar-aro tayo?
MANUNAN ARTIKULO
Kasin Makapuy so Manermen?
Panon to no ibaga na arum ya sobra so paneermen mo ed impatey na inarom ed bilay?
MANUNAN ARTIKULO
No Panon Mon Arapen so Ermen
Wala ray bilin na Biblia ya apruebaan lan epektibo.
MANUNAN ARTIKULO
Ligliwaen Iramay Maneermen
Anggan saray maapit ya kakaaro et nayarin agda amta no antoy kakkaukolan na saray inateyan.
MANUNAN ARTIKULO
Nabilay Lamet Iray Inaatey!
Talaga kasin nagawa iyan ibabaga na Biblia?
In-release so Balon Mundo a Patalos na Masanton Kasulatan ed Pangasinan
Inusar na sayan edisyon na New World Translation so ngaran na Dios tan matoor ton impatalos so Salita na Dios diad lenguahe yo.
UUMANEN NA BIBLIA SO BILAY
Naaralan Kon Respetoen Iray Bibii tan say Sarilik
Tinmulong ed si Joseph Ehrenbogen so abasa tod Biblia pian nauman toy bilay to.
Antoy Ibabaga na Biblia?
Kasin agnayarin bitlaen so ngaran na Dios?
Arum nin Walad Online
Akin et Ompapatey so Totoo?
Say ebat na Biblia ed sayan tepet et mangiiter na ligliwa tan ilalo.


text:
Akin et Dakdakel so Biblia?
Akin et dakdakel so nanduruman bersion o patalos na Biblia natan? Parad sika, kasin makatulong irayan balon bersion pian mas natalosan moy Biblia, o pampagulo labat iraya? No naamtaan mo no panon iratan ya niwala, mas balanse so opinyon mod saratan.
Pero amtaen tayo nin unona no siopan talagay angisulat ed Biblia, tan kapigan.
SAY ORIHINAL YA BIBLIA
Say Biblia et naapag ed duaran seksion. Say unonan seksion et walaan na 39 ya libron kawalaan na “sagrado iran mensahe na Dios.” (Roma 3:2) Pinuyanan na Dios iray matoor ya lalaki ya isulat irayan libro diad andukey a panaon—manga 1,100 ya taon manlapud 1513 B.C.E. anggad manga kayari na 443 B.C.E. Kaslakan et Hebreo so inusar dan lenguahe, kanian sayan seksion et tatawagen ya Hebreon Kasulatan, a kabkabat met ed tawag ya Daan a Sipan.
Say komaduan seksion et walaan na 27 ya libro ya kawalaan met na “salita na Dios.” (1 Tesalonica 2:13) Pinuyanan na Dios iray matoor ya disipulo nen Jesu-Kristo ya mangisulat ed sarayan libro diad mas antikey a panaon—manga 60 taon manlapud 41 C.E. anggad 98 C.E. Kaslakan et Griego so inusar dan lenguahe, kanian sayan seksion et tatawagen ya Kristianon Griegon Kasulatan, a kabkabat met ed tawag ya Balon Sipan.
Sarayan 66 ya libron pinuyanan na Dios so kompleton Biblia—say mensahe na Dios parad totoo. Pero akin et wala ray nanduruman patalos na Biblia? Nia so taloran rason:
Pian nabasa na totoo so Biblia ed sarili dan lenguahe.
Pian nakorek iray lingo na saray managkopya tan nipawil so akasulat ed orihinal ya Biblia.
Pian nauman iray dagdaan lan salita.
Imanoen a saraya so rason no akin ya ginawa so duaran akadkaunan patalos.
SAY GREEK SEPTUAGINT
Manga 300 ya taon kayari na panaon nen Jesus, inggapo na saray Judion scholar ya ipatalos so Hebreon Kasulatan ed lenguahen Griego. Sayan patalos et akabkabat ya Greek Septuagint. Akin et ginawa da itan? Pian saray amayamay ya Judio ya Griego lay salita da, aliwa lan Hebreo, et naaral da nin siansia iray “masanton sulat.”—2 Timoteo 3:15.
Lapud Septuagint, saray minilyon ya aliwan Judio a makatalos na Griego et naamtaan da met iray ibabangat na Biblia. Panon? “Manlapud kapegleyan na first century,” so kuan nen Professor W. F. Howard, “nagmaliw itan ya Biblia na Kristianon Simbaan, ya saray misionero da et oonlad saray sinagoga pian ‘paneknekan panamegley na saray sulsulat ya si Jesus so Mesias.’” (Gawa 17:3, 4; 20:20) Atan so sakey a rason no akin ya dakel a Judio so “agla interesado ed Septuagint,” so kuan na Bible scholar ya si F. F. Bruce.
Nen sandaraiset ya nakokompleto iray libron kabiangan na Kristianon Griegon Kasulatan, intekep itan na saray disipulo nen Jesus ed samay Greek Septuagint na Hebreon Kasulatan, tan satan so kompleton Biblia ya walad sikatayo natan.
SAY LATIN VULGATE
Kalabas na manga 300 a taon manlapu nen akompleto so Biblia, ginawa na scholar na relihyon ya si Jerome so Latin ya patalos na Biblia, ya akabkabat ed tawag ya Latin Vulgate. Diad saman et amayamay lay Latin ya patalos kanian akin et nanggawa ni na balo? Labay nen Jerome ya i-korek iray “aliwan patalos, lingo, tan saray inyaarum-arum tan ineekal” ed Biblia, so kuan na The International Standard Bible Encyclopedia.
Amayamay ya lingo so inkorek nen Jerome. Pero kalabas na panaon, saray lider na simbaan so nanggawa na sankagrabian ya lingo! Indeklara da ya say Latin Vulgate labat so dugan patalos na Biblia tan nilasus ya taon ya atan labat so inusar da! Imbes ya natalosan na ordinaryon totoo so Biblia, anggapo laingen so makabasa ed satan ta agla natalosan na totoo so Latin.
DINMAKEL IRAY BALON PATALOS
Kaleganan na satan, wala ray nanggawa na arum ya patalos na Biblia—singa say Syriac Peshitta nen manga fifth century C.E. Pero nen 14th century labat intuloy lamet so pangipatalos na Biblia parad dakel ya ordinaryon totoo diad sarili dan lenguahe.
Diad England, nen kasampotan na 14th century, inggapo nen John Wycliffe so pangipatalos na Biblia diad English ta atan so lenguahe ya natalosan na totoo ed bansa ya kawalaan to. Kayari na satan, walay adiskobre nen Johannes Gutenberg a paraan na panag-imprinta, kanian akapanggawa tan akapangibunog iray Bible scholar na saray balon bersion na Biblia diad dakel ya lenguahen natalosan na totoo ed interon Europe.
Nen dinmakel so English ya patalos na Biblia, wala ray kritiko ya angibagan agla kaukolan so manggaway nanduruman bersion ed saksakey ya lenguahe. Pero nen 18th century, oniay insulat na taga England a pari ya si John Lewis: “Ondadaan iray salita tan agla natalosan, kanian kaukolan ya i-revise iray daan ya Patalos pian natalosan na balon henerasyon.”
Diad panaon tayo, mas mainomay la na saray Bible scholar ya i-revise iray daan ya patalos. Mas natatalosan da la ray karaanan ya lenguahe, tan diad agano ni et dakel met la ray nalmo ya importantin dagdaan ya manuskrito na Biblia. Baleg so nitulong na saratan pian naamtaan no anton talagay suston akasulat ed orihinal ya Biblia.
Kanian baleg so nitulong na saray balon bersion na Biblia. Siempre, kaukolan tayoy manalwar ed arum ya bersion. * Pero no saray nan-revise et nanggawa ray balon bersion na Biblia lapud panangaro dad Dios, seguradon minabang tayod impansagpot da.
^ par. 24 Nengnengen so artikulon “How Can You Choose a Good Bible Translation?” diad Mayo 1, 2008 ya isyu na The Watchtower.


text:
Pananisia tan Panagdayew
Relihyon
Parepareho Kasi so Amin ya Relihyon? Awaten Iran Amin Kasi na Dios?
Walay duaran kategorya ya tinukoy na Biblia ya mangebat ed satan.
Kasin Kaukolan Tayoy Magmaliw a Kabiangan na Sakey ya Relihyon?
Kasin sarag moy mandayew ed Dios diad sarilim labat?
Panon Kon Naamtaan No Dinan so Tuan Relihyon?
Kasin say tuan relihyon et akabase ed no kasin bagay ed sika o andi?
Antoy Labay ya Ibaga na Pagmaliw ya Masanto?
Nayari kasin magmaliw ya masanto so too ya aliwan perpekto, a singa sikatayo?
Pikakasi
Akin et Kaukolan so Manpikasi? Ebatan Kasi na Dios Iray Pikakasik?
Akadepende ed sika no kasin ebatan na Dios so pikakasim.
No Panon so Manpikasi—Kasin say Pikakasi ya “Ama Mi” so Sankaabigan ya Paraan?
Kasin say pikakasin Ama Mi labat so pikakasin dengelen na Dios?
Duga Kasi Manpikasi ed Saray Santo?
Amtaen no antoy ibabaga na Biblia ed no siopa so nepeg tayon pampikasian.
Kililiktar
Kasin Magenap Lay Panisia ed si Jesus Pian Nilaban?
Ibabaga na Biblia ya wala ray manisia ed si Jesus balet ag-ira nilaban. Akin ey?
Iliktar Ka nen Jesus—Panon?
Akin ya kaukolan tayoy Jesus ya mikasi parad sikatayo? Kasin naligtas ka la basta manisia kad si Jesus?
Akin ya Inatey si Jesus?
Amta na dakel ya too so bangat ya inatey si Jesus pian manbilay itayo. Pero panon itayon minabang ed impatey to?
Panon a say Impangisakripisyo nen Jesus ed Bilay To et “Panondon ed Amayamay”?
Panon ya diad panamegley na dondon et nibulos itayo ed kasalanan?
Anto so Bautismo?
Panon tan kapigan kaukolan ya nabautismoan so sakey? Kasin linisan na bautismo so kasalanan? Antoy pandumaan na bautismo ed binyag?
Antoy Labay ya Ibaga na Pagmaliw ya Born Again?
Kasin kaukolan moy magmaliw ya born again pian magmaliw a Kristiano?
Kasalanan tan Panamerdona
Anto so Orihinal ya Kasalanan?
Agtinulok nen Adan tan Eva so Dios tan nipatawir da ed amin ya ananak da so makasalanan ya kipapasen da ya singa depekto ed genes.
Anto so Kasalanan?
Kasin wala ray kasalanan ya mas grabe nen say arum?
Anto so Panamerdona?
Naamtaan ed Biblia so limaran paraan pian natulongan kan naperdonay arum.
Kasin Naperdona Ak Ni na Dios?
Nengnengen no antoy ibabaga na Biblia no panon kan naperdona na Dios.
Natulongan Kasi na Biblia Iramay Nakokonsiensian Maong?
No sobra lay pakakakonsiensiam, ompan nadismaya ka la, balet walay taloran paraan ya makatulong ed sika.
Kasin Walay “Pitoran Kasalanan a Makapatey”?
Iner so nanlapuan na satan ya pananawag? Tan antoy pandumaan na kasalanan a mansumpal ed patey tan kasalanan ya agmansumpal ed patey?
Anto so Agnaperdonan Kasalanan?
Panon mon naamtaan no kasin akagawa kay agnaperdonan kasalanan?
Antoy Labay ya Ibaga na “Mata Parad Mata”?
Kasin ipapaseseg na ganggan ya “mata parad mata” so ombawi?
Antoy Ibabaga na Biblia Nipaakar ed Alak? Kasin Kasalanan so Oninum?
Wala ray ibabaga na Biblia ya pigaran positibon epekto na alak tan arum nin de-alkohol ya iinumen.
Kasin Kasalanan so Pansigarilyo?
No anggapoy nabasad Biblia tungkol ed panagsigarilyo, panon ya naamtaan so ebat ed sayan tepet?
Kasin Kasalanan so Panagsugal?
Agdetalyadon nabasa ed Biblia so nipaakar ed panagsugal, kanian panon tayon naamtaan so pakanengneng na Dios ed satan?
Kaugalian ed Relihyon
Antoy Ibabaga na Biblia Nipaakar ed Pangiter na Kakaplo?
Ompan nabigla ka ed ibabaga na Biblia tan no antoy iisipen na arum nipaakar ed pangiter na kakaplo.
Kasin Nayari Tayon Mandayew ed Imahen?
Kasin baliwala labat ed Dios so pangusar tayoy imahen o idolo ed panagdayew?
Antoy Ibabangat na Biblia Nipaakar ed Milagron Pansalita na Nanduruman Lenguahe?
Kasin naamtaan tayo no siopa ray tuan Kristiano panamegley na milagron pansalita da na nanduruman lenguahe?
Antoy Ibabaga na Biblia Tungkol ed Panag-ayunal?
Diad anto ran situasyon ya manaayunal so arum a totoo diad panaon na Biblia? Kasin obligadon manayunal iray Kristiano?
Antoy Ibabaga na Biblia Nipaakar ed Pangiter?
Anton klase na panangiter so makapaliket ed Dios?


text:
INTERBYU | FAN YU
Impaliwawa na Software Designer so Pananisia To
SI Dr. Fan Yu et nantrabaho bilang research mathematician diad China Institute of Atomic Energy, asingger ed Beijing. Sikatoy ateista ni ed saman tan manisia ed teorya na ebolusyon. Balet manisia la natan si Dr. Yu ya say bilay et denisinyo tan pinalsa na Dios. Sikatoy ininterbyu na Onliing! tungkol ed pananisia to.
Mangibaga kayo pay pigaran impormasyon tungkol ed sikayo.
Nianak ak nen 1959 diad Fuzhou City, Jiangxi Province, China. Nen waloy taon ko, agawad bansa mi imay tatawagen natan ya Cultural Revolution. Si tatay ko et civil engineer, tan imbaki na gobierno ya manggaway riles na tren diad arawrawin lugar. Abayag ya maminsan labat ed sakey taon so pakasempet tod abung mi. Kanian say kaibak ed abung et si nanay ko ya elementary school teacher. Say panaayaman mi et diad mismon eskuelaan ya pambabangatan to. Nen 1970, apilitan kamin inmalis ed Liufang, ya diad saman et sakey ya mair-irap ya lugar diad Linchuan District. Daiset so naakan ed satan ya lugar.
Antoy papanisiaan na pamilya yo?
Ag-interesado si tatay ed relihyon o politika. Buddhist si nanay ko. Diad eskuelaan, imbangat dad sikami ya say bilay et nan-evolved panamegley na natural iran proseso, tan anisia ak ed imbangat na saray teacher mi.
Akin et mathematics so pinili yon kurso?
Labalabay koy mathematics ta kaibad satan so pananap na ebat panamegley na logic. Nanaral ak ed university nen 1976, ag-abayag kayari na impatey na lider na revolution ya si Mao Tse-tung. Mathematics so pinilik ya major. Kayarik ya angalay master’s degree, say unaan ya trabahok et tungkol ed mathematical research parad pandesinyo na nuclear reactor.
Antoy unaan ya impresyon yod Biblia?
Nen 1987, linma ak ed United States pian mangalay doctorate studies ed Texas A&M University. Amtak ya diad America, dakel so totoon manisia ed Dios tan manbabasa na Biblia. Naamtaan ko met ya dakel so praktikal ya prinsipyon walad Biblia, kanian inisip ko ya dapat nabasak met.
Apatunayan ko ya praktikal iray bangat na Biblia. Balet wala ray agko natalosan kanian intundak ya basaen.
Akin et naisip yon basaen lamet so Biblia ey?
Balo ed siak so ideyan walay Amalsa kanian nandesisyon ak ya i-research itan
Nen 1990, walay Tasi nen Jehova ya apulongan to ak diad abung ko tan impanengneng tod siak so ibabaga na Biblia tungkol ed balibalin arapen parad totoo. Angitagar na sanasawa ya ontulong ed siak ya natalosay Biblia. Ag-abayag, say asawak ya si Liping ya manbabangat na high school physics ed China tan ateista met, et ginmapon nanaral na Biblia. Naaralan mi so ibabaga na Biblia no panon ya ginmapo so bilay. Balo ed siak so ideyan walay Amalsa kanian nandesisyon ak ya i-research itan.
Panon yon ginawa itan?
Lapud mathematician ak, kabisadok no panon ya kuentaen so porsiento na posibilidad ya nagawa so sakey a bengatla. A-research ko met ya pian onlesa so bilay, dapat wala la ray proteins. Kanian kinuentak so posibilidad ya basta labat onlesa so protein panamegley na natural ya proseso. Say protein so sakey ed saray sankakomplikadoan ya molecule, tan saray mabilay ya selula et walaan na nilibo ya nanduruman klase na protein a mankokonektaan tan eksakto so igagana ra. Singa saray arum ya researcher, a-realize ko ya talagan imposible ya basta labat onlesa so protein! Anggapo ni abasak tungkol ed teorya na ebolusyon ya akakombinse ed siak ya sarayan komplikadon molecule et basta labat linmesa. Kanian mas imposible sirin imay ibabaga ran basta labat linmesa so amin ya mabilay a bengatla. Lapud sarayan impormasyon, apatunayan ko ya wala sirin so Amalsa.
Antoy akakombinse ed sikayo ya say Biblia et nanlapud Dios?
Diad panaaral ko kaiba iray Tasi nen Jehova, naamtaan ko ya nabasad Biblia so dakel ya detalyadon propesiya ya agawa. Baleg met so nitulong ed siak na panguunor kod saray prinsipyo na Biblia. Say kuan ko ed sarilik, ‘Akin ya praktikal ni anggad natan iray prinsipyo ya walad Biblia, anta nilibon taon lay apalabas nen insulat iratan?’ Kalkalna ya atalosan kon say Biblia et Salita na Dios.
Anto ni ray akakombinse ed sikayo ya walay Amalsa?
No iisipen koy amayamay ya elements ed uniberso, talagan anggapoy nibaraan kon agmanisia ed Amalsa. Say trabahok natan et man-design na saray computer software, tan pambiliban ko ya anggapoy computer program ya napantayan toy utek tayo. Singa bilang, makapabilib so abilidad na utek tayon nibiig iray salita. Sikatayo ran totoo et matmainomay tayon talosan iray salita, anggano aliwan kompleto so sentence, walay laok ton elek, ukok, pansigam, duman tono, echo, walay ingal, odino choppy so signal na telepono. Ompan isipen na arum ya aliwa yan makapakelaw. Pero pankelawan iya na saray software designer ta anggan say sankamaongan ya speech-recognition software et agmakakiking ed utek na too.
Aliwan singa saray sankamodernoan ya computer, say utek tayo et nalikas toy emosyon, nibiig toy tono na boses, tan nabirbir to no siopay mansasalita. Manre-research iray software designer no panon ya naalig na saray computer itan ya abilidad na utek na too. Kombinsido ak ya diad satan ya gagawaen da et aaligen da labat so desinyo na Dios.


text:
SAY PANAG-BANTAYAN Enero 2013 | Takotan Mo Kasi Anggaan na Mundo?
Unong ed Biblia, anto so “anggaan na mundo”?
Parad Saray Manbabasa
Onggapod sayan isyu, saray apilin artikulo manlapud sayan magasin et nabasa labat la online. Basaen iray rason ed sayan pananguman.
MANUNAN ARTIKULO
Anggaan na Mundo
—Tatakotan, Paniinteresan, tan Pakakadismayaan
Ompan nabigla kad talagan ibabaga na Biblia nipaakar ed anggaan na mundo.
ONAPIT ED DIOS
“Imparungtal Mo Iraya ed Saray Ugugaw”
Aralen no panon mon naamtaan iray katuaan nipaakar ed Dios a naromog ed Biblia.
UUMANEN NA BIBLIA SO BILAY
“Bulos Ak la Natan.”
Amtaen no panon ya akatulong so Biblia ed sakey a laki ya itunday panagsigarilyo, panagdruga tan panagbuanges.
ALIGEN SO PANANISIA RA
“Sikatoy Mansasalita ni Anggano Inatey la”
Nengnengen so 3 rason no akin a si Abel et walaan na pananisiad maaron Amalsa.
Ebat ed Saray Tepet ed Biblia
Anto so ngaran na Dios tan akin et kaukolan tayon usaren itan?
Arum nin Walad Online
Ibagay “Salamat”
Atateng, tulongan yo ray anak yon aralen ya ibagay salamat anggan uga-ugaw ni ra.


text:
KAPITULO 37
Binilay nen Jesus so Anak na Balo
SAY IMPAMAOLI ED NAIN
Kayarin pinaabig nen Jesus so lingkor na opisyal na armada, sikatoy tinmaynan ed Capernaum tan linmad Nain, syudad a masulok ya 32 kilometroy kaarawi to. Agto bukbukor. Akilad sikato iray disipulo to tan dakel a totoo. Nayarin mansirunget la nen akasabi rad ketegan na Nain. Diman et asabat day dakel a Judio ya mitutulor. Sankaawit day bangkay na balolakin iponpon diad paway na syudad.
Say sankaermenan ya wadman et say ina na balolaki. Abalo la, tan natan et inatey so saksakey ya anak to. Nen inatey so asawa to, nayarin aliwan onman kaermen ta kaiba to ni inad-aro ton anak. Imadyin mo pay panangaro tod anak to, ta sikato labat lay nailaloan ton ontulong tan mangasikasod sikato no ontatken la. Natan et inatey la. Siopa lay nakaiba to tan ontulong ed sikato?
Nen anengneng nen Jesus so ina, alikna to no panon kaermen tan kairap so situasyon to. Oniay maaro tan makapabiskeg ya imbaga nen Jesus ed ina: “Agka la onaakis.” Balet, aliwan satan labat. Inasinggeran tan binembenan toy angiparukolan ed bangkay. (Lucas 7:13, 14) Mankelaw irad inkiwas tan ginawa nen Jesus kanian biglan tinmunda iray maneermen ya totoo. Nayarin naisip da, ‘Antoy labay ton ibaga, tan anto kasi gawaen to?’
Antoy reaksion na saramay kaiba nen Jesus ya akatasi ed panggagawa toy milagro tan pamapaabig tod dakel a sakit? Nayarin agda nin balot anengneng ya amaoli na inatey. Anggaman wala lay agawan kioli nensaman, sarag kasi nen Jesus a gawaen itan? (1 Arari 17:17-23; 2 Arari 4:32-37) Ingganggan nen Jesus: “Balolaki, ibagak ed sika, bangon ka!” (Lucas 7:14) Tan ontay agawa. Say laki et yinmurong tan ginmapon nansalita! Sikatoy inter nen Jesus ed abigla balet malikeliket ya ina. Natan et wala lay nakaiba to.
Nen anengneng na saray totoo ya talagan mabilay so balolaki, indayew day Lapuan na Bilay, si Jehova, ya inkuan da: “Sinmabid sikatayo so sakey a makapanyarin propeta.” Atalosan na arum so kaimportantian na makapakelaw a ginawa nen Jesus, tan imbaga ra: “Inimano na Dios so totoo to.” (Lucas 7:16) Sayan makapakelaw ya agawa et nibalitan tampol ed saray kakaabay ya lugar tan posiblin pati diad baley nen Jesus, diad Nazaret, ya manga samploran kilometroy kaarawi to. Akasabi ni ingen ed Judea.
Akapriso nin siansiay Juan Bautista, tan sikatoy interesadon maong ed saray gagawaen nen Jesus. Saray disipulo nen Juan et inistorya da itan ed sikato. Anto kasi reaksion to?


text:
1
Si Jesus Nan Kali Ay Ninbalin Ay Ipogaw
1Isdin loglogina ay esapay mawada nan batawa et nawawada nan Kali ay si Kristo et nawawada ken Apo Dios san Kali ya Dios gedan siya. 2Owen, nawawada siya ken Apo Dios esapay mawada nan naboliw. 3Inpaboliw Apo Dios ken siya nan am-in et maiwed nawada no egayna boliwen. 4Magapo ken siya nan biyag ya siya nan mangtangtanggew isnan nemnem di ipogaw ay kaneg silaw. 5Tatanggewan nan silaw nan menbolinget et adi polos makaabak nan bolinget isnan silaw.
6Wada gedan nan inbaan Apo Dios ay kangadan is Juan.#1:6 Si Juan ay naay et siya san menbonbonyag ay baken nan pasolot Jesus ay nangisolat isna. 7Inmali ay mangipagtek issan silaw tasiyay dengen am-in di ipogaw dadat patiyen san silaw. 8Baken si Juan san silaw ngem inmali ay mangipagtek issan silaw ay si Jesu Kristo. 9Owen, siya nan tet-ewa ay silaw ay inmali isnan batawa ay mangtanggew isnan am-in ay ipogaw.
10Inmali san makwani en Kali isnan batawa et olay no naboliw gapo ken siya et egay kayet inmatonan nan ipogaw siya. 11Inmali isnan osto ay ilina ngem inadyan nan kailiyana siya. 12Ngem wadada nan nangdawat ya nangpati ken siya et daida nan inagtana is kalintegan ay menbalin ay an-ak Apo Dios. 13Et baken kaneg nan ikkan nan sin-asawa ay omanak is ikkanda ay menbalin ay an-ak Apo Dios nodi isnan kabaelana ay Amada.
14San Kali et ninbalin is ipogaw ay si Jesu Kristo dat makitee ken dakami. Am-in ay kinkinwanina et tet-ewa ya gawigawis nan inik-ikkana ay nangipaila isnan layadna. Inilami nan panakabalina ay inidyan Amana ken siya ay kedkedeng is Anakna.
15Siya nan inpagtek Juan isdin nangwaniyana en, “Si tona din inbagak ken dakayo en awnit wada nan somosokat ken sak-en ay nangatngato mo sak-en tay nawawada esakpay mawada.”
16Gapo isnan dadama ay layadna ken datako et id-id-idyana nan gawis ken datako. 17Nan linteg Apo Dios nan inpagtek din si Moses ngem nan inpagtek Jesu Kristo et nan kinatet-ewan nan maipanggep ken Apo Dios ya nan layadna ken datako. 18Maiwed nakail-ila ken Apo Dios nodi nan kedkedeng ay Anakna ay makitetee ken Amana et siya nan nangipagtek.
Nan Inpagtek Juan Ay Menbonbonyag
Mat. 3:1-12; Mar. 1:1-8; Luc. 3:1-18
19Naay nan inommat isdin nangipagtekan Juan isnan maipanggep ken Jesus. Inbaan nan aap-apon di Judio id Jerusalem nan papadi ya nan iib-ada ay makwani en Levite ta sootenda ken Juan no sino siya. 20Dat songbatan Juan et ibagana nan tet-ewa ay mangwani en, “Bakenak si Kristo ay inbaan Apo Dios.” 21Ngem dadat kayet sooten, “Sinoka pay obpay? Ay sik-a din si Elias ay mamadto ay kasin natago?” “Bakenak,” kinwanin Juan. “Ay sik-a nan mamadto ay inbaan Apo Dios ay sesed-enmi?” kinwanida. “Baken,” kinwanin Juan. 22Dadat kanan, “Ibagam ngalod ken dakami no sinoka tay masapol ay ibagami isnan nangbaa ken dakami. Ay ngan pay nan pangwanim isnan awakmo?” 23Dat kanan Juan, “Sak-en nan mangtongpal isdin kinwanin Isaias ay mamadto id kasikasin ay nangwani en,
‘Wada isnan bilbilig nan mangibogbogaw en enkayo menletgen nan daanen nan Apo tako ay awnit omali.’”
24Dat kayet sooten nan Fariseo ay tap-in di inbaan nan aap-apon di Judio en, 25“Ngan nan kalebbengam ay menbonbonyag no bakenka si Kristo, si Elias ya no bakenka san mamadto?” 26Dat kanan Juan, “Ibonyagko nan danom ngem wada nan naiddom ken dakayo ay adiyo getgetken 27et siya nan awnit mangsokat ken sak-en. Et gapo isnan kawedwedana et adiyak maibilang ay mangkaan isnan olay sapatosna.”
28Inommat am-in dana id Betania ay dedemangen di ginawang ay Jordan ay menbonbonyagan Juan.
Si Jesus Nan Mangkaan Is Basol
29Kawakgatana dat ilaen Juan si Jesus ay somagsag-en danat kanan, “Si todi nan mangkaan isnan basbasol di ipogaw isnan batawa gapo isnan awnitna kateyan. Inyalin Apo Dios siya ay kaneg kalnilo ay mapalti ta kaanena nan basol. 30Si todi san kinwanik en awnit wada nan mangsokat ken sak-en ay nangatngato mo sak-en tay nawawada esakpay mawada. 31Egayak gintek no sino siya ngem inmaliyak ay mangibonbonyag is danom tasiyay ipagtekko siya isnan Judio.”
32,33Danat kanan ay mangipagtek isnan inommat, “Egayak gintek siya ay sokod inbagan Apo Dios ay nangibaa ken sak-en en, ‘Awnitmo ilaen nan Ispirito Santo ay lomayog ay pomatong isnan esay lalaki et siya nan awnit mangibonbonyag isnan Ispirito Santo.’ Et tinmet-ewa tay inilak nan Ispirito Santo ay linmayog ay nagapo id daya ay kaneg kalapati dat pomatong ken Jesus. 34Siya nan inilak isonga ipaneknekko ken dakayo ay siya tet-ewa nan Anak Apo Dios.”
Nan Inmon-ona Ay Papasolot Jesus
35Kawakgatana kasin dat wada da Juan ya nan dowa ay pasolotna 36danat inenengneng si Jesus ay lomaos danapay kanan, “Ilaenyo. Si tona nan kalnilon Apo Dios ay mangkaan isnan basbasol di ipogaw.”
37Dinngen pay san doway pasolotna san kinwanina dadat omonod ken Jesus. 38Dat mensagong si Jesus et ilaena daida ay omon-onod danat sooten, “Ay waday ibagayo?” Dadat kanan, “Rabbi, ay into nan menteteam?” (Nan kanan nan Judio isnan rabbi et mistolo.) 39Danat kanan ken daida, “Akayo ta entako ilaen.” Isonga dadat makkey ken siya et enda ilaen nan menteteana dadat makitetee ken siya issan sedem engganay nagisbet.
40San esa ken daida ay dowa et si Andres ay besat Simon Pedro. 41Dat ikakamon Andres ay mang-anap ken Simon ta ibagana en, “Dinas-anmi nan Mesias.” Nan kayatna ay kanan et dinas-anda si Kristo ay sedsed-enda tay inbagan Apo Dios en awnitna ibaa.
42Dat bowegen Andres si Simon et omeyda ken Jesus. Dat inengneng Jesus siya danat kanan, “Sik-a si Simon ay anak Juan ngem menngadanmo et nan Cefas.” (Nan ngadan ay naay isnan kalin di Judio et paliso nan kanana isnan ngadan ay Pedro ay makwani en bato.)
Nan Namatiyan Abes Da Felipe Ken Natanael
43Issan kawakgatana dat kanan Jesus en omey isnan probinsiya ay Galilea. Dinatngana si Felipe danat kanan, “Makkeyka ken sak-en.” 44Si Felipe et kailiyan da Andres ken Pedro ay nagapo id Betsaida id Galilea.
45Dat anapen Felipe si Natanael danat kanan, “Dinas-anmi nan ipogaw ay insolat Moses isnan liblo ay naisolatan nan linteg ya din insolat din mamadto. Siya si Jesus ay iNazaret ay anak Jose.” 46“Ayke waday gawis is magapo id Nazaret?” kinwanin Natanael. Dat kanan Felipe, “Aka bawet ta enta ilaen.” 47Issan nang-ilaan Jesus ken Natanael ay om-omey isnan kad-ana danat kanan, “Naay di tet-ewa ay Judio ay maid ngawi isnan nemnemna.” 48Dat sooten Natanael, “Ngan di mangtekam ken sak-en?” Dat kanan Jesus, “Inilak sik-a issan kad-am issan poon di kaiw esapay omey ayagan Felipe sik-a.” 49Dat kanan Natanael, “Apo, sik-a od nan Anak Apo Dios. Sik-a nan ali ay sedsed-enmi isna id Israel.” 50Dat kanan Jesus, “Ay nan mamatiyam et gapo tay inbagak en inilak sik-a isnan poon di kaiw? Ngem awnit wada pay nan ilaem ay kaskasdaaw mo nan naay. 51Ibagak et tet-ewa ay awnityo ilaen ay matokaban id daya et om-omey ya omal-ali nan aanghel Apo Dios ken sak-en ay makwani en Iyon-an Am-in di Ipogaw.”


text:
KAPITULO 31
‘Onasingger ed Dios, tan Sikatoy Onasingger ed Sikayo’
1-3. (a) Anto so naaralan tayo no nipaakar ed inkatoo diad pangobserba ed reaksion ed baetan na atateng tan say anak da? (b) Anto so natural a nagawa sano ipanengneng na sakey so aro to ed sikatayo, tan anton importantin tepet so itepet tayo ed inkasikatayo?
LABALABAY na atateng a nanengneng so oniimis a kapanyanak ya anak da. Mabetbet dan iyasingger so lupa ra pian idepel tan angoban itan ya ugaw. Maganat dan nanengneng so iyimis to. Tan agmabayag et onimis met la’d satan na makapalikliket tan napatnagan iray dimpel ed aping na ugaw. Diad mismon nikadkaduman paraan, satan ya imis et balikas na aro, say gapoan na panangipatnag na aro na ugaw bilang bales ed panangaro na atateng to.
2 Say imis na ugaw so mangipanonot ed sikatayo na bengatlan importante nipaakar ed inkatoo. Natural ed sikatayon balesan met na aro so nipanengneng ed sikatayon aro. Ontan a talaga so inkagawa tayo. (Salmo 22:9) Legan na ibabaleg tayo, onaaligwas met so abilidad tayon pamales ed panangaro’d sikatayo. Nayarin nanonotan yo so mismon inkaugaw yo no panon ya impatnag na atateng, kakanayon, odino kakaaro yo so aro ra ed sikayo. Diad puso yo et linmamut, binmaleg, tan inmaligwas so maligsan liknaan pian onkiwas. Bilang bales et impanengneng yo met so aro. Kasin ontan met so napapatnagan ed relasyon yo ed si Jehova a Dios?
3 Ibabaga na Biblia: “Aroen tayo ta sikato so angaro ed sikatayo ya inmuna.” (1 Juan 4:19) Diad Seksion 1 ya anggad 3 na sayan libro, sikayo so apanonotan ya aagamilen nen Jehova a Dios so pakapanyari, inkahustisya, tan kakabatan to diad maaro iran paraan parad pakagunggonaan yo. Tan diad Seksion 4, anengneng yo a sikatoy direktan angibalikas na aro to parad katooan
No Anto so Kabaliksan na Aroen so Dios
4. Diad anton dalan a saray totoo so nawewetwet ed no anto so kabaliksan na aroen so Dios?
4 Si Jehova, say Manangigapo na aro, et kabat ton maong a say aro so mabiskeg a tuloy pian niparungtal na arum iray sankaabigan a kalidad da. Kanian anggaman tuloytuloy so inkarebelyoso na agmatoor a katooan, sikatoy nansiansian matalek ya arum a totoo so onkiwas ed aro to. Tan, peteg a minilyon so onkikiwas ed satan ya aro. Balet, makapaermen, saray relihyon ed sayan abulok a mundo so manwewetwet ed totoo ed no anto so kabaliksan na aroen so Dios. Dakerakel a totoo so mangibabagan inaro ra so Dios, balet ompatnag ya isipen dan satan ya aro et liknaan labat a kaukolan ya ibesngaw. Say aro ed Dios so nayarin onggapo ed ontan a paraan, a singa say aro na ugaw ed atateng to so nayarin unonan napatnagan panamegley na imis. Balet, diad saray wala la’d edad, dakel ni so sasaglawien na aro.
5. Panon ya uukeran na Biblia so aro ed Dios, tan akin a makapasagyat ed sikatayo itan ya uker?
5 Inukeran nen Jehova no anto so kabaliksan na pangaro ed sikato. Ibabaga na Salita to: “Saya so aro na Dios, a sumpalen tayo so saray ganggan to.” Say aro ed Dios, sirin et kaukolan ya ibalikas panamegley na kiwas. Tua, dakel a totoo so agnasasagyat ya ontulok. Balet inyarum na satan lanlamang a bersikulo: “Tan saray ganggan [na Dios] aliwa ran ambelat.” (1 Juan 5:3) Saray ganggan tan prinsipyo nen Jehova so adesinyo pian gunggonaan itayo, aliwan pian mamairap ed sikatayo. (Isaias 48:17, 18) Say Salita na Dios so napno na saray prinsipyo a lalon mamaapit ed sikatayo ed sikato. Panon ya ontan? Repasoen tayo so taloran aspekto na siglaotan tayo ed Dios. Sasaglawien na saya so pitatalosan, panagdayew, tan panangalig.
Pitatalosan ed si Jehova
6-8. (a) Diad antoran paraan a nayarian tayoy ontalineng ed si Jehova? (b) Panon tayon napagmaliw a mabilabilay so Kasulatan sano babasaen tayo iratan?
6 Ginmapo so Kapitulo 1 ed tepet a, “Sarag mo kasin iretrato ed kanonotan mo a mitotongtong ka ed Dios?” Naamtaan tayo ya aliwan imahinasyon labat iya. Diad tua, si Moises, so walaan na ontan ya impitongtong. Komusta itayo? Natan et aliwan panaon nen Jehova pian ibaki iray anghel to a mitongtong ed totoo. Balet si Jehova so walaan na ekselente iran paraan a makapitalosan ed sikatayo natan. Panon tayon talinengen si Jehova?
7 Lapud ‘amin a Kasulatan et impuyan na Dios,’ ontatalineng itayo ed si Jehova diad pambasa ed Salita to, say Biblia. (2 Timoteo 3:16) Kanian pinaseseg na salmista iray lingkor nen Jehova a gawaen so ontan a panagbasa ed “agew tan labi.” (Salmo 1:1, 2) Say panggawa ed satan so mankaukolan na baleg a sagpot ed biang tayo. Balet makagunggona so amin a sagpot. Singa naimano tayo ed Kapitulo 18, say Biblia et singa pabpablien a sulat na mangatatawen ya Ama tayo ed sikatayo. Kanian aliwan rotina so pambasa ed satan. Nepeg a pagmaliwen tayon mabilabilay so Kasulatan sano babasaen tayo iratan. Panon tayon nagawaan itan?
8 Iretrato ed kanonotan iray salaysay na Biblia legan yon babasaen. Panggunaetan a pagmaliwen a tudtuan totoo iray karakter ed Biblia. Panggunaetan a tebeken so abenegan, saray sirkumstansya, tan saray motibo ra. Insan, isipen a maong so abasam, a tepetan moy inkasika na saray tepet a singa: ‘Anto so ibabangat na sayan salaysay ed siak nipaakar ed si Jehova? Dinan ed saray kalidad to so nipapabitar? Anton prinsipyo so labay nen Jehova a naaralan ko, tan panon kon niyaplika itan ed bilay ko?’ No basaen, dalepdepen, tan iyaplika
9. Siopa so “matoor tan makabat ya aripen,” tan akin ya importantin ontalineng itayon atentibo ed satan ya “aripen”?
9 Si Jehova so mansasalita met ed sikatayo diad panamegley na “matoor tan makabat ya aripen.” Singa impasakbay nen Jesus, aturo so melag a grupo na alanaan iran Kristianon lalaki ya mangitarya na espiritual a “tagano ed panaon a kinepeg to” legan na sarayan magonigon a kaunoran ya agew. (Mateo 24:45-47) Sano basaen tayo so literatura a niparaan pian ontulong ed sikatayon makagamor na suston pikakabat ed Biblia tan sano onatendi itayo ed Kristiano iran miting tan saray kombension, sikatayo so napapakan na satan ya aripen ed espiritual a paraan. Lapud aripen itan nen Kristo, sikakabat tayon iyaaplika iray salita nen Jesus: “Manimano no panon so italineng yo.” (Lucas 8:18, NW) Ontalineng itayon atentibo lapud bibidbiren tayo so matoor ya aripen bilang sakey ed saray paraan nen Jehova a pitatalosan ed sikatayo.
10-12. (a) Akin a say pikakasi et makapakelkelaw a langkap a manlalapud si Jehova? (b) Panon itayon makapanpikasi ed paraan a makapaliket ed si Jehova, tan akin a makapanmatalek itayo a papablien to iray pikakasi tayo?
10 Balet komusta so nipaakar ed pitatalosan tayo ed Dios? Kasin makapisalita itayo ed si Jehova? Makapataktakot a nonoten itan. No salien yon asinggeran so sankamakapanyarian a manuley ed bansa yo pian mitongtong nipaakar ed pigaran personal a pamaakaran yo, antoray tsansa yon nagawaan itan? Diad arum a kaso, say mismon panali labat et nayarin mapeligro la! Diad panaon nen Ester tan Mardokeo, nayarin napapatey so sakey a too no onasingger ed manuley na Persia ya ag-inimbitaan na ari. (Ester 4:10, 11) Natan isipen pa so iyasingger ed arap na Soberanon Katawan na uniberso, no ikompara ed anggan siopan sankamakapanyarian a totoo a “singa dondonaron.” (Isaias 40:22) Kasin mankebbiew met itayon maong ya onasingger ed sikato? Andin balot!
11 Angitarya si Jehova na lukas, balet simpli, a paraan na iyasingger ed sikato
12 Tandaan a si Jehova labat so atawag a “Dumerengel na pikakasi,” tan sikatoy ondedengel tekep na puron empatya. (Salmo 65:2, NW) Kasin aanosan to labat iray pikakasi na saray matoor a lingkor to? Andi, peteg a panliliketan to iratan. Ikokompara na Salita to iratan a pikakasi ed insenso, a say asewek na satan so ambalbalingit a mamapaatagey. (Salmo 141:2; Apocalipsis 5:8; 8:4) Agta makaligliwan isipen a saray masimoon a pikakasi tayo so mamapaatagey tan mamapaliket met ed Soberanon Katawan? Kanian no labay yoy onapit ed si Jehova, mapaabeban manpikasi ed sikato a mabetbet, inagew-agew. Ibesngaw yon amin ed sikato so liknaan yo; agyo pupukoken. (Salmo 62:8) Inabang yoray kapagaan, gayaga, pisasalamat, tan panangidayew yo ed mangatatawen ya Ama yo. Bilang resulta et lalon ombulaslas tan onelet so relasyon yo ed sikato.
Pandayew ed si Jehova
13, 14. Anto so kabaliksan na pandayew ed si Jehova, tan akin a matukotukoy a gawaen tayo itan?
13 Sano mitalosan itayo ed si Jehova a Dios, agtayo labat ontatalineng tan mansasalita a singa gagawaen tayo ed sakey a kaaro odino kanayon. Diad tua et sikatayo so mangidadayew ed si Jehova, ya isasaklang ed sikato so galang a kanepegan ton tuloy. Say interon bilay tayo so uuleyan na tuan panagdayew. Satan so balikas na interon-kamarerwa a panangaro tan debosyon tayo ed si Jehova, tan satan so mamapakasakey ed amin a matoor a pinalsa nen Jehova, balanglan diad tawen odino diad dalin. Diad sakey a pasingawey, nadngel nen apostol Juan so sakey ya anghel a mangiyaabawag ed sayan ganggan: “Igalang yo so nanggawa ed tawen tan dalin tan say dayat tan saray subol na saray danum.”
14 Akin a nepeg tayon idayew si Jehova? Isipen pa iray kalidad ya asingbat tayo, a singa say inkasanto, pakapanyari, dilin-panangontrol, inkahustisya, inkakpel, panangasi, kakabatan, kaumildian, aro, panangabagey, katooran, tan kamaongan. Atalosan tayo ya irerepresenta nen Jehova so sankatalonggaringan, sankatageyan a posiblin estandarte, na kada mablin atributo. Sano panggunaetan tayon tebeken so amin a kalidades to, natalosan tayo a sikatoy nagkalalo lan matalonggaring, pandinayewan a Persona. Sikatoy abalbaleg ed gloria tan agnasukat ed inka-atagtagey nen say sikatayo. (Isaias 55:9) Agpanduaruwaan, si Jehova so makanepegan a Soberano tayo, tan talagan kanepegan to so panagdayew tayo. Panon, balet, so nepeg tayon pandayew ed si Jehova?
15. Panon tayon dayewen si Jehova ed “espiritu tan katuaan,” tan anton pankanawnawa so itatarya ed sikatayo na saray Kristianon pantitipon?
15 Inkuan nen Jesus: “Say Dios sikatoy sakey ya espiritu, et saray mangigalang ed sikato nepeg dan igalang ed espiritu tan katuaan.” (Juan 4:24) Kabaliksan toy pandayew ed si Jehova tekep na impapuson pananisia tan aro, ya igigiya na espiritu to. Kabaliksan to met so pandayew a mitunosan ed katuaan, say suston pikakabat a naromog ed Salita na Dios. Walaan itayo na mablin pankanawnawan mandayew ed si Jehova ed “espiritu tan katuaan” sano mandaragup itayo a kaiba iray kaparan managdayew. (Hebreos 10:24, 25) Nibalikas tayo so aro ed sikato ed puron panagdayew sano manganta itayo na panangidayew ed si Jehova, mankakasakey a manpikasi ed sikato, tan ontalineng tan mibiang diad paningbat ed Salita to.
Makapaliket iran okasyon iray Kristianon pantitipon pian idayew si Jehova
16. Anto so sakey ed saray sankabalegan a ganggan a niiter ed saray tuan Kristiano, tan akin a napaskar itayon ontulok ed satan?
16 Dadayewen tayo met si Jehova sano sikatoy itongtong tayo ed arum, a mapublikon panangidayew ed sikato. (Hebreos 13:15) On, say pangipulong ed maong a balita na Panarian nen Jehova et sakey ed saray sankabalegan a ganggan a niiter ed saray tuan Kristiano. (Mateo 24:14) Magunaet itayon ontutulok lapud inaro tayo si Jehova. Sano isipen tayo so paraan nen Satanas a Diablo, a ‘dios na sayan panaon a mamubulag ed kaisipan na saray agmananisia,’ a mangiyaalibansa na katilaan nipaakar ed si Jehova, agta pampirawatan tayo so manlingkor bilang Tastasi nisesengeg ed Dios tayo, ya ipetek itan a panagpauges? (2 Corinto 4:4; Isaias 43:10-12) Tan sano molimolien tayo so makapakelkelaw iran kalidad nen Jehova, agtayo ta pampilalekan so pangibaga ed arum na nipaakar ed sikato? On, anggapo lay babaleg a pribilehyo nen say panulong ed arum pian nakabatan tan naaro ra so mangatatawen ya Ama tayo a singa gagawaen tayo.
17. Anto so lalaktipen na panagdayew tayo ed si Jehova, tan akin a nepeg tayon dayewen tekep na integridad?
17 Dakel ni so lalaktipen na panagdayew tayo ed si Jehova. Aapektaen toy amin ya aspekto na bilay tayo. (Colosas 3:23) No talagan panisiaan tayo si Jehova bilang Soberanon Katawan tayo, diad ontan et panggunaetan tayon gawaen so linawa to ed amin a pamaakaran
Pangalig ed si Jehova
18, 19. Akin a realistikon isipen a say ag-ayadyarin totoo so nayarin mangalig ed si Jehova a Dios?
18 Kada seksion na sayan libro so sinampotan panamegley na sakey a kapitulo ed no panon ya ‘aligen so Dios, singa anak ton inararo.’ (Efeso 5:1) Importantin tandaan ya anggaman ag-itayo ayadyari, peteg a nayarian tayon aligen so naspot a paraan nen Jehova ed panangusar na pakapanyari, panangagamil na inkahustisya, ikikiwas unong ed kakabatan, tan ed panangipanengneng na aro. Panon so pakaamta tayo a talagan posiblin naalig so Makapanyarin-amin? Tandaan, say kabaliksan na ngaran nen Jehova so mangibabangat ed sikatayo a pagmamaliwen toy inkasikato ed antokaman a pilien to pian sumpalen iray gagala to. Manepeg labat a pandinayewan tayon maong itan ya abilidad, balet kasin sikatoy agtayon balot naalig? Andi.
19 Apalsa itayo ed indengan na Dios. (Genesis 1:26) Kanian, saray totoo so aliwan singa arum a pinalsa diad dalin. Ag-itayo lambengat pakukurangen na kasiporan, saray henetiko, odino arum niran sengegan ed kaliberliber tayo. Inikdan itayo nen Jehova na mablin langkap
20. Anton kamaongan so nagawaan tayo sano aligen tayo si Jehova?
20 Napaliket yo so puso na mangatatawen ya Ama yo. (Uliran 27:11) Nayarian yo ni ingen so magmaliw a “sigpot a makapaliket” ed si Jehova, lapud natatalosan to iray limitasyon yo. (Colosas 1:9, 10, NW) Tan legan yon itutultuloy a bayuboan so maong iran kalidad bilang pangaalig ed inad-aron Ama yo, sikayoy napalaboan na nikadkaduman pribilehyo. Diad abilungetan a mundo a nisian ed Dios, sikayoy magmaliw a manangakbibit na liwawa. (Mateo 5:1, 2, 14) Makatulong kayon mangikayat na pigaran pakapatnagan na maglorian personalidad nen Jehova ed arawin pasen na dalin. Agaylan kagalangan!
‘Onasingger ed Dios, tan Sikatoy Onasingger ed Sikayo’
21, 22. Anton agmanampot a panagbaroy so manatalaran ed amin a mangaaro ed si Jehova?
21 Say simplin bilin a nikurit diad Santiago 4:8 et aliwa labat a kalat. Satan so sakey a panagbaroy. Basta mansiansia itayon matoor, ag-itan manampot a panagbaroy. Ag-itayon balot ontundan onapit lan onapit ed si Jehova. Diad tua, lawas a dakel ni so naaralan nipaakar ed sikato. Nepeg ya agtayo isipen a naaralan tayo lan amin ed sayan libro so nipaakar ed si Jehova. Agayla, gapoan labat itan na paningbat tayo ed amin ya ibabaga na Biblia nipaakar ed Dios tayo! Tan anggan say Biblia a mismo so agmangibabaga ed sikatayo na amin a kaukolan a nakabatan nipaakar ed si Jehova. Inkuan nen apostol Juan a no nisulat ya amin so bengatlan ginawa nen Jesus legan na mangaraldalin a ministeryo to, “say mundo ed inkasikato agto naiyan so saray libro a nasulatan.” (Juan 21:25) No tua itan ed Anak, agaylan nagkalalon tua itan ed Ama!
22 Anggan diad magnayon a bilay et ag-itayo naupotan na aralen nipaakar ed si Jehova. (Eclesiastes 3:11) Isipen, sirin, so nipaakar ed ilalo a nipaarap ed sikatayo. Anggano nambilay tayo la na nilasus, nilibo, minilyon, binilyon ni ingen iran taon, dakerakel ni so amtaen tayo nipaakar ed si Jehova a Dios nen say aamtaen tayo natan. Balet siansian liknaen tayo a dakel niray makapakelkelaw a bengatlan kaukolan tayon aralen. Magunaet itayon makaaral ni na dakel, lapud lawas itayon nawalaan na rason pian liknaen so singa alikna na salmista, ya angikanta: “Maong ed siak so ondere ed abay na Dios.” (Salmo 73:28) Magmaliw a makabaliksan a tuloy tan makapaliket so magnayon a bilay
23. Anto so nipaseseg ed sikan gawaen mo?
23 Komon ta onkiwas ka ed aro nen Jehova natan, diad pangaro ed sikato tekep na interon puso, kamarerwa, nonot, tan biskeg. (Marcos 12:29, 30) Komon ta say arom et magmaliw a matoor tan agnagiing. Komon ta saray desisyon mo ya inagew-agew, manlapud sankamelagan anggad sankabalegan, amin so mangipatnag na parehon manangigiyan prinsipyo